Nasional FM bersiaran 76 jam sempena 76 tahun RTM

(Ketua Pengarah Penyiaran, Datuk Che Roslan Che Daud)

KUALA LUMPUR, 31 Mac- Sempena sambutan Hari RTM ke-76 , Nasional FM bersiaran selama 76 jam tanpa henti dalam program khas disertai 76 penyampai radio RTM seluruh negara.Menurut Ketua Pengarah Penyiaran, Datuk Che Roslan Che Daud program bermula Selasa lalu sehingga esok (1 April)"Simbolik di sebalik bersiaran 76 jam ini adalah mengambil ulang tahun RTM selama ini tempoh 76 tahun."Tempoh masa lama mencerminkan tempoh kematangan dan saya kira ia adalah fasa hala tuju RTM menjalankan khidmat cemerlang demi negara," katanya.

(Ketua Pengarah Penyiaran, Datuk Che Roslan Che Daud (kanan sekali) di konti Nasional FM)

Sementara itu, Pengurus Nasional FM, Salbiah Mohd Sharif program ini berkonsepkan Keluarga Malaysia dengan mengambungkan semua stesen radio seluruh negara. "Siaran bermula 6 pagi 29 Mac yang lepas sehingga 10 pagi 1 April Hari RTM adalah kira detik 76 jam bersiaran bagi 76 tahun RTM."Genap 76 jam bersiaran s bersama dengan penyampai-penyampai stesen negeri dari Perlis sampai ke Sabah, kita himpunkan 34 stesen," katanya.


DSA, NATSEC Asia penanda aras penganjuran LIMA

(Menteri Kanan Pertahanan Datuk Seri Hishammuddin Hussein)

KUALA LUMPUR, 31 Mac- Penganjuran Pameran dan Persidangan Perkhidmatan Pertahanan Asia (DSA) 2022 dan Pameran Perkhidmatan Keselamatan Asia (NATSEC) 2022 menjadi penanda aras untuk menganjurkan pameran berskala besar dan peringkat antarabangsa seperti Pameran Maritim dan Aeroangkasa Antarabangsa Langkawi (LIMA) pada tahun hadapan.Menteri Kanan Pertahanan Datuk Seri Hishammuddin Hussein berkata, berkata penganjuran LIMA nanti banyak bergantung kepada kejayaan penganjuran i DSA dan NATSEC Asia."Dan jelas dalam tempoh empat hari ini, semua pihak membantu untuk meyakinkan Menteri Pertahanan bahawa kita berjaya dalam pameran ini."Ia sekali gus menjadi asas kukuh yang cukup baik untuk kita mengadakan dan menjayakan penganjuran LIMA pada tahun depan. Insya-Allah," katanya.Beliau berkata, pihaknya berpuas hati dan berterima kasih kepada semua pihak terlibat dalam menjayakan program itu meskipun berhadapan dengan pelbagai cabaran. "DSA dan NATSEC Asia adalah pameran berskala besar yang pertama kali diadakan selepas pandemik Covid-19."Sebagai antara lima pameran terbaik yang diiktiraf dunia berkaitan keselamatan pertahanan, kami amat bimbang untuk menganjurkan pameran ini dengan jayanya sebelum ini."Sepanjang tempoh empat hari pameran ini berlangsung, ia berjalan dengan lancar dengan sokongan pelbagai pihak termasuk dari Kementerian Dalam Negeri (KDN) yang turut sama dalam penganjuran ini," katanya.Beliau berkata demikian pada sidang media selepas merasmikan Majlis Penutupan DSA 2022 dan NATSEC 2022 di Pusat Pameran dan Perdagangan Antarabangsa Malaysia (MITEC), di sini, hari ini.Turut hadir, Timbalan Menteri Dalam Negeri, Datuk Jonathan Yasin.

(Pameran Perkhidmatan Pertahanan Asia (DSA) dan Perkhidmatan Keselamatan Kebangsaan Asia (NATSEC Asia) di Pusat Pameran dan Perdagangan Antarabangsa Malaysia (MITEC)

Hishammuddin berkata, meskipun pameran itu tidak dibuka kepada orang ramai, ia berjaya meraih seramai 33,147 pengunjung dari 85 negara sepanjang berlangsung bermula Isnin lalu hingga semalam."Malah, ia turut membabitkan 305 delegasi kenamaan serta penyertaan lebih 1,000 syarikat dan kira-kira 20 pavilion antarabangsa."Apa yang lebih penting daripada menunjukkan peralatan dan berdepan dengan beberapa isu dari segi partisipasi daripada pavillion tertentu adalah perbincangan dijalankan secara bersemuka."Malah, kita kini dalam persediaan untuk penganjuran DSA dan NATSEC Asia seterusnya yang bakal berlangsung pada 6 hingga 9 Mei 2024.


Jumlah kenderaan masuk ke Johor dijangka meningkat bermula tengah malam ini - Ka Siong

KOTA TINGGI, 31 Mac - Jumlah kenderaan masuk ke Johor dijangka meningkat mendadak susulan pembukaan dua laluan pintu masuk sempadan di Tambak Johor dan Link Kedua, bermula tengah malam ini hingga hujung minggu nanti.

Ini berikutan ramai pengembara Singapura mengambil peluang pengecualian caj jalan dan tol selama seminggu. Menteri Pengangkutan, Datuk Seri Dr Wee Ka Siong berkata enam laluan udara menerusi lapangan terbang antarabangsa di negara ini juga dibuka tanpa sekatan kepada pengembara.  "Konsepnya kita sudah buka pada 1 April maka berjalan seperti biasa dan yang penting mereka tidak perlu menjalani kuarantin wajib, dan mereka hanya disyaratkan kalau udara boleh buat saringan RTK di lapangan terbang ataupun tempat penginapan 24 jam memasuki Malaysia," katanya.

(Wee Ka Siong pada Majlis Perasmian Terminal Feri Desaru Coast di Kota Tinggi)

Beliau berkata demikian selepas Majlis Perasmian Terminal Feri Desaru Coast di sini hari ini.Terminal Desaru Coast yang dirasmikan Sultan Johor, Sultan Ibrahim Sultan Iskandar bakal menjadi pintu masuk baharu antarabangsa ke-16 di negara ini.  Pembukaan terminal dilakukan dalam dua fasa dengan operasi enam bulan pertama ke Tanah Merah, Singapura kemudian disusuli enam bulan berikutnya perkhidmatan sampai ke Batam dan Bintan, Kepulauan Riau Indonesia.


Jangan lalai ketika fasa peralihan endemik -Khairy

KUALA LUMPUR, 31 Mac- Orang ramai diingatkan untuk tidak lalai dan mengamalkan kawalan kendiri meskipun negara bakal memasuki Fasa Peralihan Ke Endemik bermula esok.Menteri Kesihatan, Khairy Jamaluddin, berkata dalam fasa itu orang ramai masih perlu terus memakai pelitup muka serta mengamalkan TRIIS (Test, Report, Isolate, Inform, Seek-Uji, Lapor, Asing, Maklum, Dapatkan Rawatan) untuk mencegah dan mengawal penularan COVID-19.Beliau berkata, bagi memastikan mereka dan anak-anak dilindungi, pengambilan vaksin COVID-19 adalah digalakkan."Esok kita masuk fasa peralihan ke endemik. Gelombang Omicron terkawal. Angka Rt negara 0.88. Sistem kesihatan awam cukup kapasiti. But let's not let our guard down (Tapi jangan biarkan kawalan kita lemah," katanya menerusi ciapan di Twitter, hari ini.Perdana Menteri, Datuk Seri Ismail Sabri Yaakob awal bulan ini mengumumkan bahawa negara akan memasuki Fasa Peralihan Ke Endemik serta pembukaan semula sempadan negara mulai 1 April. -BERNAMA

(Orang ramai diingatkan untuk tidak lalai dan mengamalkan kawalan kendiri meskipun negara bakal memasuki Fasa Peralihan Ke Endemik bermula esok)


SOP nikah kahwin di Johor kekal

JOHOR BAHRU, 31 Mac- Prosedur operasi standard, SOP bagi majlis nikah dan kahwin di Johor masih kekal , meskipun esok akan bermulanya peralihan fasa pandemik ke endemik.  Kadi Besar Johor, Khalid Sono berkata,pelaksanaan itu dikekalkan di 105 dewan melibatkan 91 masjid dan 14 surau terpilih di negeri itu.  Protokol kesihatan umum yang masih sama juga perlu dipatuhi, iaitu pengantin perlu membuat ujian kendiri dua hari sebelum majlis nikah.  SOP lain dikekalkan adalah, 10 individu sahaja termasuk pengantin, wali dan jurunikah yang dibenarkan berada di tempat majlis.  "Sekiranya ada di kalangan mereka yang terlibat itu didapati positif walaupun telah menerima dua dos kita akan tangguhkan pernikahan tersebut sebagai langkah ikhtiar untuk kita mencegah wabak ini walaupun kerajaan mengisytiharkan menuju endemik," kata Khalid. Beliau berkata demikian selepas menghadiri Forum Khas Agama, Sempena Sambutan hari RTM ke 76 di Auditorium Permata Sari, Johor Bahru hari ini.


Kelantan perlu tambahan K9 kekang aktiviti penyeludupan

RANTAU PANJANG, 31 Mac- Polis Kelantan memerlukan tambahan Anjing Pengesan (K9) untuk bagi mengawal dan mengawasi sempadan Malaysia-Thailand di negeri itu dalam usaha mengekang aktiviti penyeludupan.Ketua Polis Kelantan, Datuk Shafien Mamat berkata, setakat ini pihaknya hanya memiliki tiga ekor anjing K9 yang ditugaskan untuk mengawal keseluruhan sempadan darat yang membabitkan Rantau Panjang, Pasir Puteh, Jeli, dan Gua Musang. Katanya, dengan taktik dan modus operandi penyeludup yang sentiasa berubah, unit anjing K9 menunjukkan keberkesanan dalam mengesan bahan terlarang yang disembunyikan. "K9 ni cukup berkesan terutama dalam mencegah penyeludupan sama ada penyeludupan dadah atau penyeludupan senjata api."Penyeludup ni akan cari idea bagaimana nak sembunyikan bahan seludup, kadang-kadang mereka tebuk tayar letak dalam tayar kita tak tahu kalau menggunakan kepakaran kita yang biasa tayar spare sebagai contoh kita taktau cuma K9 yang boleh kesan," kata Shafien.  Beliau berkata demikian pada sidang media selepas Program Memperkasakan Kawalan Sempadan Sempena Pembukaan Sempadan esok di Rantau Panjang, Kelantan. Turut hadir, Timbalan Menteri Pembangunan Wanita, Keluarga dan Masyarakat dan juga merangkap Ahli Parlimen Rantau Panjang, Datuk Siti Zailah Mohd Yusoff. Mengulas lanjut, Datuk Shafien berkata, selaras pembukaan sempadan seperti diumumkan, pihaknya menempatkan unit berkuda selain unit K9 dan teknologi dron bagi mengawasi sempadan daripada mudah dibolosi oleh penyeludup.

(Ketua Polis Kelantan, Datuk Shafien Mamat)


Polis Kuala Lumpur tingkat kawalan SOP sempena Ramadan

(Azmi Abu Kassim bercakap kepada pemberita hari ini)

KUALA LUMPUR, 31 Mac - Menjelang bulan Ramadan, Polis Kuala Lumpur akan mempertingkat kawalan Prosedur Operasi Standard (SOP) di sekitar ibu negara.Ketua Polis Kuala Lumpur, Datuk Azmi Abu Kassim berkata pemantuan kawalan SOP itu dibuat di masjid, surau, pasar raya serta bazar Ramadan."Pegawai-pegawai kita akan terus memantau pergerakan masyarakat khususnya warga Kuala Lumpur di mana bukan sahaja di masjid, surau tetapi juga di bazar Ramadan yang akan dibuka oleh pihak berkuasa tempatan."Ini untuk kita pastikan masyarakat khususnya warga Wilayah Persekutuan Kuala Lumput terus mematuhi SOP, mematuhi penjarakan fizikal dan memakai pelitup muka," katanya selepas merasmikan Kempen Derma Darah di Ibu Pejabat Polis Kontinjen Kuala Lumpur.

(Azmi meninjau perjalanan Kempen Derma Darah di Ibu Pejabat Polis Kontinjen Kuala Lumpur)

Beliau memberitahu, jumlah anggota yang akan terlibat dalam penugasan SOP berkenaan masih dalam perbincangan serta belum diputuskan.

Dalam pada itu, bersempena dengan Kempen Derma Darah yang dijalankan, polis Kuala Lumpur turut menyasarkan 300 pegawai dan anggotanya menderma darah sebanyak tiga kali setahun dengan kerjasama Pusat Darah Negara.


Syahadah 2022 kembali dengan tema Hijrah

(Syahadah 2022 diharap mampu memberi manfaat dan membudayakan ilmu kepada setiap penonton)

KUALA LUMPUR, 31 Mac - Program kegemaran ramai di RTM "Syahadah 2022" kembali lagi dengan menjanjikan kelainan Ramadan ini.Bertemakan 'Hijrah', program musim ke-16 ini bakal memaparkan kisah dan cara hidup Islam di seluruh negara.Pelbagai kreativiti ditonjolkan berdasarkan enam zon berbeza iaitu Utara, Selatan, Pantai Barat, Pantai Timur, Sabah dan Sarawak. Menurut Penerbit dan Pengarah Syahadah Zon Sarawak Suhanis Shahaini, antara kelainan didedahkan merangkumi pelbagai etnik di Sabah dan Sarawak yang jarang diketahui ramai. "Kalau sebelum ini Syahadah kita lakukan di luar negara jadi kita banyak mengambil tentang sejarah di negara lain tetapi kali ini yang istimewanya kita lakukan di negara ini."Kita suntik beberapa elemen baharu seperti drama melalui daripada komposisi visualnya, dari segi penataan seni, jadi perkara ini dapat memberi satu nafas baharu kepada dokumentari Syahadan ini," katanya kepada RTM.

Suhanis berharap, program ini mampu memberi manfaat dan membudayakan ilmu kepada setiap penonton."Kami berharap agar penonton dapat apa yang kami cuba sampaikan, nampak apa itu keindahan Islam, kejayaan orang Islam, kejayaan Islam di mata masyarakat," katanya.Syahadah 2022 mula bersiaran pada 3 April pukul 6.30 petang di TV1, 8.30 malam di saluran berita RTM dan 9.30 malam di TV Okey.


20 syarikat pembungkusan dan pemborong minyak masak digantung lesen dan kuota

KUALA LUMPUR, 31 Mac - Sebanyak 15 syarikat pembungkus minyak masak digantung Kuota Skim Minyak Masak (COSS) manakala 5 syarikat pemborong digantung lesen urus niaga minyak masak (Lesen Borong CSA) hasil 8,843 pemeriksaan.Operasi Kementerian Perdagangan Dalam Negeri dan Hal Ehwal Pengguna itu dibuat ke atas premis yang menjalankan perniagaan minyak masak bermula Januari sehingga 28 Mac tahun ini.

(Rosol ketika menjawab soalan Senator Balasubramaniam A/L Nachiappan di Dewan Negara)

Timbalan Menterinya, Datuk Rosol Wahid berkata daripada jumlah itu 25 kertas siasatan dibuka dan 94 premis masih dalam tindakan pengauditan."Mana-mana pihak yang didapati sengaja atau cuba untuk menyembunyikan atau menyorok barang kawalan ini, khasnya minyak masak paket boleh dikenakan tindakan di bawah Seksyen 15, Akta Kawalan Bekalan 1691 dendanya tidak lebih RM1 juta."Untuk makluman isu penyeludupan ini tidak berlaku setakat ini kerana tujuan sorokkan barang untuk menunggu harga naik dijual tetapi oleh kerana harga ini telah ditentukan RM2.50 sen sekilogram, isu ini tidak wujud sekarang," katanya.Beliau menjawab soalan Senator Balasubramaniam A/L Nachiappan di Dewan Negara.


Kos bayaran haji diumum selepas ambil kira kedudukan kewangan LTH

KUALA LUMPUR, 31 Mac- Kos dan kadar bayaran haji serta bantuan kewangan haji akan diumumkan setelah perbincangan secara menyeluruh dibuat dengan mengambil kira keupayaan dan kedudukan kewangan Lembaga Tabung Haji (LTH) dan kos semasa berkaitan dengan haji.  Menjawab soalan Senator Datuk Juhanis binti Abd Aziz, Menteri di Jabatan Perdana Menteri Hal Ehwal Agama Datuk Idris Ahmad berkata, meskipun kos-kos haji telah meningkat, namun bayaran bagi seorang jemaah mengerjakan ibadah itu tidak pernah berubah sejak 2009. Kenaikan itu didorong oleh faktor-faktor diluar kawalan seperti kadar inflasi, pergerakan kadar mata wang asing serta pengenalan caj dan percukaian baru seperti VAT termasuk pembangunan semula kota suci Mekah.  "Walaupun kos haji semakin bertambah, jemaah haji muassasah hanya membayar RM9,980 seorang untuk menunaikan ibadah haji dan bayaran haji ini tidak pernah pernah berubah sejak 2009. Perbezaan jumlah ini ditanggung sepenuhnya oleh Tabung Haji sebagai sebuah institusi islam yang komited dalam memastikan kebajikan jemaah haji terpelihara," kata Juhanis.  Bagaimanapun menurut beliau menambah, LTH akan terus memberi bantuan kewangan untuk jemaah haji muasasah yang layak.  Menurutnya Kos haji telah meningkat 139% daripada RM9,578 ringgit seorang pada 2001 kepada RM22,900 seorang pada tahun 2019.

( Menteri di Jabatan Perdana Menteri Hal Ehwal Agama Datuk Idris Ahmad)


20 rumah rosak akibat ribut di Perlis

ARAU, 31 Mac- Hujan lebat beserta angin kencang yang melanda Perlis sejak pukul 5 petang semalam telah mengakibatkan 20 buah kediaman rosak selepas struktur rumah dan bumbung diterbangkan angin serta dihempap pokok yang tumbang. Kejadian melibatkan kediaman di beberapa kawasan di Parlimen Arau antaranya Kampung Changkat Lada, Kampung Alor Lanchang, Kampung Kurong Anai, Kampung Alor Ara Barat dan Kampung Sena.  Ketua Pegawai Eksekutif, Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor memaklumkan, pihaknya telah turun ke lokasi sebaik menerima laporan mengenai kejadian daripada amil kariah yang terjejas.  "Bancian bagi mendapatkan anggaran sebenar kerosakan dan jumlah rumah terlibat telah dilaksanakan, manakala bantuan bagi membaiki kediaman dan keperluan berkaitan akan disalurkan segera pihak MAIPs dan Jabatan Kebajikan Masyarakat (JKM). Bantuan segera ini perlu dilaksana berikutan keadaan cuaca yang tidak menentu disamping memberi keselesaan kepada penduduk terjejas menjelang Ramadan," katanya.

(Bumbung salah sebuah kediaman diterbangkan angin kencang dalam kejadian ribut petang semalam)

Tambah beliau, sehingga kini, terdapat penduduk terjejas yang menumpang di rumah saudara mara sehingga bantuan membaik pulih kediaman dilaksanakan.  Raja Muda Perlis, Tuanku Syed Faizuddin Putra Jamalullail dijangka melawat sebahagian mangsa ribut berkenaan petang ini.


Kedah benarkan operasi Bazar Ramadan

ALOR SETAR, 31 Mac- Bazar Ramadan di Kedah dibenarkan beroperasi pada tahun ini mengikut arahan dan prosedur operasi standard S-O-P ditetapkan. Pengerusi Jawatankuasa Kesihatan dan Kerajaan Tempatan Kedah, Datuk Dr Mohd Hayati Othman, berkata, bazar Ramadan di Kedah itu dibenarkan beroperasi bermula jam 3 petang hingga waktu berbuka puasa mengikut ketetapan lokasi PBT masing-masing. Beliau menerusi kenyataan megharapkan peniaga dan juga pembeli-pembeli di bazar Ramadan dapat mengikut arahan-arahan ataupun SOP yang telah ditetapkan sepert mematuhi penjarakkan fizikal dan mengimbas kod QR MySejahtera. Katanya, mereka yang mempunyai simptom batuk, selesema atau sakit tekak dinasihatkan tidak menjual ataupun membeli di bazar Ramadan, sebaliknya membuat pemeriksaan diri dengan menggunakan kit ujian pantas dan menjalankan kuarantin kendiri. Dr Mohd Hayati turut berharap agar masyarakat tidak leka hingga menyebabkan kes jangkitan COVID-19 meningkat walaupun negara kini menuju ke fasa endemik.

(Pengerusi Jawatankuasa Kesihatan dan Kerajaan Tempatan Kedah, Datuk Dr Mohd Hayati Othman)


Belum terima dos penggalak, 188,162 status akaun pengguna MySejahtera di Kedah berubah kepada imunisasi tidak lengkap bermula esok

ALOR SETAR, 31 Mac- Sebanyak 188,162 akaun pengguna MySejahtera di Kedah akan berubah kepada status imunisasi tidak lengkap bermula 1 April ini.Pengarah Kesihatan Negeri Kedah, Dr. Othman Warijo dalam satu kenyataan memaklumkan, berdasarkan rekod Jabatan Kesihatan Kedah JKKN daripada jumlah itu adalah 111, 858 penerima vaksin Sinovac berumur 18 tahun ke atas belum menerima dos penggalak.  Katanya perubahan status MySejahtera bermula esok juga disebabkan 76,304 warga Malaysia berumur lebih 60 tahun juga masih belum menerima dos penggalak.  Justeru, Dr. Othman Warijo menasihatkan agar orang ramai segera mendapatkan dos penggalak COVID-19 bagi meningkatkan tahap imunisasi badan di samping melindungi diri daripada dijangkiti wabak. Kerajaan sebelum ini melanjutkan tempoh mereak mendapatkan dos pengalak dari 28 Februari sehingga 31 Mac.

(Pengarah Kesihatan Negeri Kedah, Dr. Othman Warijo)


Program Podium babit dana RM240 juta, untuk tempoh empat tahun

KUALA LUMPUR, 31 Mac- Program Podium yang membabitkan dana bernilai RM60 juta setahun yang telah diluluskan oleh kerajaan bakal memberi manfaat kepada 776 atlet yang menyertai program latihan dibawah Majlis Sukan Negara (MSN).  Ia menyaksikan peningkatan sebanyak 142% berbanding hanya 321 atlet sebelum ini. Peningkatan itu membabitkan 262 atlet normal dan 84 atlet paralimpik negara daripada 41 jenis sukan.  Timbalan Menteri Belia Dan Sukan, Datuk Seri Ti Lian Ker menjawab soalan Senator Datuk Hisamudin Yahaya, dalam Sidang Dewan Negara pagi tadi.  "26 jenis sukan telah menerima tawaran kontrak baharu bagi menjalani latihan sepenuh masa pada tahun ini. Manakala seramai 430 atlet iaitu terdiri daripada 235 atlet normal 195 atlet para daripada 26 jenis sukan akan menjalani menjalani latihan secara berfasa,"kata Ti Lian Ker. Program persediaan atlet di bawah MSN telah disusun semula dengan keutamaan diberikan kepada Sukan SEA Hanoi, Sukan Komanwel Birmingham dan Sukan Asia Hangzhou dengan tumpuan kepada atlet-atlet yang mampu memenangi kejohanan utama dunia.

(Timbalan Menteri Belia Dan Sukan, Datuk Seri Ti Lian Ker)


Malaysia dan China tandatangan MoU bangun bidang Perubatan Tradisional

(Malaysia dan China menandatangani MoU dalam bidang Perubatan Tradisional secara dalam talian)

PUTRAJAYA, 31 Mac - Malaysia dan China hari ini menandatangani Memorandum Persefahaman (MoU) dalam bidang Perubatan Tradisional bagi membangun dan memperkukuhkan lagi bidang tersebut di negara ini.Perjanjian itu ditandatangani Menteri Kesihatan, Khairy Jamaluddin dan Komisioner Pusat Perubatan Tradisional Cina Kebangsaan (NATCM), Dr. Yu Wen Ming secara dalam talian, di sini.Khairy dalam ucapannya berkata, perjanjian tersebut merupakan komitmen kerajaan untuk mempermudah dan mempromosi kerjasama kedua-dua negara dari segi amalan, bahan mentah dan produk, pendidikan dan latihan serta penyelidikan dalam perubatan tradisional.Ujarnya, pengetahuan dan kepakaran luas yang dimiliki China dalam bidang tersebut dapat memberi manfaat kepada negara dalam aktiviti penyelidikan termasuk dari aspek pencegahan dan rawatan penyakit berjangkit dan tidak berjangkit.

(Khairy pada majlis menandatangani MoU antara Malaysia dan China di Putrajaya)

Hasil kajian tersebut seterusnya dapat membantu kerajaan dalam menetapkan dasar yang bersesuaian untuk mengurangkan beban penyakit di Malaysia."Kementerian Kesihatan Malaysia komited membangunkan bidang perubatan tradisional dan komplementari dengan visi untuk mengintegrasikannya dengan bidang perubatan moden sebagai suatu usaha meningkatkan kesihatan dan kualiti hidup semua rakyat Malaysia. "Bagi mencapai visi ini, industri perubatan tradisional dan komplementari akan diprofesionalkan dengan memastikan perkhidmatan perubatan tradisional dan komplementari adalah selamat, berkualiti dan boleh diakses oleh semua," katanya.Tambah Khairy, perjanjian itu juga selaras dengan aspirasi kerajaan dan Pertubuhan Kesihatan Sedunia (WHO) yang mengiktiraf sumbangan sistem perubatan tradisional dalam melengkapkan sistem perubatan konvensional.Turut hadir pada majlis tersebut, Ketua Pengarah Kesihatan, Tan Sri Dr Noor Hisham Abdullah.


Etika, integriti dan profesionalisme perguruan perlu dipertahan

KUALA NERUS, 31 Mac- Gerakan Massa Terima Kasih Cikgu dilancarkan malam tadi, perlu menjadi landasan mengingatkan para guru mengenai etika, integriti dan profesionalisme dalam bidang kerjaya mereka itu.  Gerakan yang mula diperkenalkan tahun 2018 itu adalah sebahagian pendekatan bagi membawa masyarakat bersama-sama menginsafi segala pengorbanan, jasa dan ilmu dicurahkan guru, kepada anak didik mereka.  Menteri Kanan Pendidikan Datuk Doktor Radzi Jidin berkata, ia juga merupakan usaha murni permuafakatan antara ibu bapa dengan warga pendidik dalam mewujudkan ekosistem sekolah yang harmoni dan mesra.  Selain itu, golongan pendidik juga perlu menyedari, bidang profesion mereka amat dipandang tinggi serta dihormati oleh masyarakat. "Adalah amat penting supaya guru-guru terus mempertahankan penghormatan yang diberikan oleh masyarakat, dengan memastikan segala tindak tanduk, tingkah laku dan pendekatan yang diambil itu adalah satu pendekatan yang penuh beretika berdasarkan etika perguruan yang juga terus mempertahankan integriti perguruan itu sendiri."Jadi ini amat penting kerana masyarakat memandang tinggi kepada profesion perguruan," kata Radzi.  Beliau berkata demikian selepas berucap dan menyempurnakan pelancaran Gerakan Massa Terima Kasih Cikgu, peringkat kebangsaan 2022 sempena Sambutan Hari Guru ke-51 di Kuala Nerus, Terengganu, malam tadi.  Terdahulu beliau turut mengumumkan tema sambutan Hari Guru pada tahun ini adalah 'Guru Tunjang Sekolah Sejahtera'.  Selain itu beliau juga menyempurnakan penyampaian hadiah kemenangan Pertandingan Bahas Guru Kementerian Pendidikan-KPM Peringkat Kebangsaan 2022 Anjuran Gerakan Massa, baharu-baharu ini.  Pada pertandingan tersebut, wakil guru dari Sabah muncul selaku juara dan membawa pulang piala pusingan serta wang tunai berjumlah RM5,000. Manakala Kelantan diumumkan sebagai naib juara dan membawa pulang RM4,000, diikuti Selangor serta Wilayah Persekutuan Putrajaya,masing-masing di tangga ketiga dan keempat.

(Sabah muncul juara Pertandingan Bahas Guru Kementerian Pendidikan-KPM Peringkat Kebangsaan 2022)


Media berperanan pantau untuk imbangi kuasa dalam masyarakat

JOHOR BAHRU, 31 Mac - Media dikenali sebagai kuasa keempat, selepas badan eksekutif, legislatif dan badan kehakiman, yang memainkan peranan semak dan imbang, dengan memantau secara kritikal untuk mengimbangi kuasa dalam masyarakat. Media juga menjadi perantara antara pihak berkuasa dan masyarakat untuk menyampaikan maklumat sahih dan bermanfaat.  Ketua Pesuruhjaya Suruhanjaya Pencegahan Rasuah Malaysia, SPRM, Tan Sri Azam baki berkata, aliran maklumat yang sahih dan membina ialah teras masyarakat dan negara berintegriti, maju dan berkembang.

(Ketua Pesuruhjaya SPRM, Tan Sri Azam baki )

"Sebenarnya, membanteras rasuah adalah tanggungjawab setiap individu dalam masyarakat berdaulat. Ia bukan sahaja peranan atau tugasan sesebuah agensi kerajaaan", katanya semasa berucap di Makan Malam SPRM bersama Kelab Media Johor, di sini."Ini kerana ia berhubung dengan integriti, maruah dan jati diri kita. Ia juga tuntutan agama. Walau apa agama, tidak pernah mengajar kita membiarkan rasuah berlaku. Tambahnya, maklumat disampaikan media arus perdana kepada masyarakat memainkan peranan besar dalam usaha membanteras rasuah.


Perdana Menteri hadir World Government Summit 2022 di Dubai

DUBAI, 30 Mac - Perdana Menteri, Datuk Seri Ismail Sabri Yaakob hari ini menghadiri World Government Summit 2022 atau Persidangan Kerajaan Dunia yang berlangsung di Dubai, Emiriah Arab Bersatu (UAE), bersempena Ekspo 2020 Dubai.

(Perdana Menteri menghadiri World Government Summit 2022)

Persidangan yang mengangkat tema 'Shaping Future Governments', atau Membentuk Kerajaan Masa Hadapan, dihadiri Perdana Menteri UAE yang juga pemerintah Dubai, Yang Mulia Sheikh Mohammed bin Rashid Al Maktoum.  Persidangan terbesar itu telah menghimpunkan ketua-ketua negara, serta pakar-pakar pelbagai bidang dari seluruh dunia.  Pada persidangan dua hari yang bermula pada 29 Mac, pelbagai isu telah diketengahkan termasuk isu-isu global, ekonomi dan pentadbiran menerusi lebih 100 sesi yang diadakan.  Menerusi persidangan ini, ketua-ketua dunia dapat membincangkan kerjasama masa hadapan bagi mendepani cabaran luar jangka seperti pandemik COVID-19.


Juruterbang pelatih cedera ringan, pesawat tergelincir dari landasan

(Keadaan pesawat latihan jenis Diamond-14 yang terbabas ketika mendarat di LTAL, Langkawi pada malam Rabu/FOTO JBPM KEDAH)

LANGKAWI, 30 Mac- Seorang juruterbang pelatih wanita cedera ringan selepas pesawat latihan jenis Diamond-14 yang dipandunya terbabas dari landasan ketika mendarat di Lapangan Terbang Antarabangsa Langkawi (LTAL) dalam kejadian kira-kira jam 8 malam pada Rabu.Pengarah Jabatan Bomba dan Penyelamat Malaysia (JBPM) Kedah, Penolong Kanan Pesuruhjaya Bomba Sayani Saidon berkata, Pusat Gerakan Operasi menerima panggilan kemalangan terbabit daripada Balai Bomba dan Penyelamat (BBP) Langkawi pada jam 8.15 malam."Sebanyak dua jentera, satu EMRS dan satu 'water tanker' dari BBP Langkawi kemudian dikejarkan ke lokasi kejadian."Setibanya di lokasi, didapati kemalangan melibatkan sebuah pesawat latihan jenis Diamond-14 yang tergelincir daripada landasan ketika pesawat sedang mendarat," katanya dalam satu kenyataan di sini pada Rabu."Juruterbang pelatih berkenaan yang merupakan seorang wanita berusia 28 tahun dipercayai mengalami kecederaan ringan pada pinggang dan lutut kedua-dua belah kaki."Mangsa telah dikeluarkan oleh pasukan bomba lapangan terbang dan pasukan bomba membuat pemantauan dan menghantar mangsa ke Hospital Sultanah Maliha Langkawi untuk rawatan lanjut," katanya.

(Anggota bomba memeriksa pesawat latihan jenis Diamond-14 yang terbabas ketika mendarat di LTAL, Langkawi/FOTO JBPM KEDAH)

Sementara itu, memetik laporan Bernama, susulan kejadian terbabit, sekurang-kurang dua penerbangan dari Langkawi terkandas.Antara penumpang yang terlibat adalah beberapa pengamal media yang dalam perjalanan pulang selepas menghadiri Program Pemukiman AJK Kelab Media Se-Malaysia 2022 yang bermula pada 28 hingga 30 Mac.Menurut Setiausaha Kelab Media Putrajaya, Samantha Tan Chiew Tieng, 40, dia sepatutnya berlepas daripada Lapangan Terbang Antarabangsa Langkawi menuju Ke Lapangan Antarabangsa Kuala Lumpur 2 (KLIA2) pada jam 8.10 malam."Ketika ini saya bersama penumpang lain masih berada dalam kapal terbang dan sedang menunggu arahan selanjutnya daripada pihak lapangan terbang."Walau bagaimanapun, keadaan terkawal dan anak kapal telah mengedarkan makanan kepada penumpang," katanya kepada Bernama.


Sofia Raniya ditemukan selamat

KUALA LUMPUR, 30 Mac - Sofia Raniya, murid tahun dua Sekolah Kebangsaan Taman Midah 1 Cheras yang dilaporkan hilang ketika pulang dari sekolah, ditemui dalam keadaan selamat. Ketua Polis Daerah Cheras, Asisten Komisioner Muhammad Idzam Jaafar mengesahkan perkara itu sebentar tadi.

Dia yang ditemui oleh anggota balai polis Pudu di The Holmes, Bandar Tun Razak pada pukul 9.00 malam kini dibawa ke Ibu Pejabat Polis Daerah (IPD) Cheras untuk diserahkan kepada ahli keluarganya.Terdahulu, berita kehilangan adik Sofia Raniya tular di media sosial selepas beliau gagal ditemui sejak pukul 5.30 petang hari ini.Ryana,Ibu kepada kanak-kanak itu berkata dia yang sepatutnya mengambil anaknya pulang kira-kira pukul 5.50 petang tadi lewat tiba ke sekolah tersebut iaitu kira-kira pukul 6.20 petang akibat kesesakan lalulintas.Namun sebaik tiba, beliau mendapati anaknya tiada di sekolah.


Solat berjemaah: Pahang benar rapat sejadah tanpa sentuhan fizikal

KUANTAN, 30 Mac- Pahang membenarkan pelaksanaan solat berjemaah di masjid dan surau secara merapatkan sejadah tanpa berlaku sentuhan fizikal, dengan kehadiran terbuka kepada semua sama ada divaksin atau belum, berkuatkuasa Jumaat ini (1 April).Jabatan Agama Islam Pahang (JAIP) menerusi kenyataan yang dimuat naik di laman Facebook rasmi memaklumkan, sejadah tersebut hendaklah dibawa sendiri oleh setiap jemaah, dengan  saiz minimum 110 sentimeter (sm) panjang dan 70sm lebar.“Masjid dan surau dibenarkan melaksanakan solat sunat Tarawih 20 rakaat. Jumlah jemaah adalah tertakluk kepada keluasan kapasiti masjid atau surau, dan kemampuan kawalan terhadap jemaah selain pihak pengurusan digalakkan menyediakan ruang khas untuk jemaah musafir,” menurut kenyataan itu.Bagi kawasan dikenakan Perintah Kawalan Pergerakan Diperketatkan (PKPD) bersasar atau kawasan ‘hotpsot’, solat fardu secara berjemaah dibenarkan dengan bilangan 12 orang sahaja, manakala solat Jumaat dibolehkan kepada 40 orang, tidak termasuk pegawai dan ahli jawatankuasa masjid dengan keutamaan kepada mereka yang lengkap suntikan vaksin.Bagaimanapun, individu bergejala atau menerima arahan wajib kuarantin adalah dilarang hadir ke masjid atau surau. Kebenaran juga diberikan bagi penganjuran aktiviti pengajian ilmu dan keagamaan seperti kuliah, kelas pengajian al-Quran, qiamullail, seminar, kursus haji dan umrah, penyampaian sumbangan, mesyuarat serta sambutan hari kebesaran Islam.“Kehadiran imam, khatib dan penceramah dari luar Pahang adalah dibenarkan, dan mereka perlu melakukan ujian saringan menggunakan kit ujian kendiri dengan disaksikan oleh penganjur, selain hendaklah melengkapkan permohonan dalam sistem e-Perakuan,” menurut kenyataan JAIP lagi.

(Individu bergejala atau menerima arahan wajib kuarantin adalah dilarang hadir ke masjid atau surau)

Bukan warganegara atau bukan ahli kariah kawasan, serta kanak-kanak berusia lima tahun ke atas dibenarkan hadir ke masjid atau surau, dengan semua pihak perlu mematuhi prosedur operasi standard (SOP) ditetapkan seperti sentiasa memakai pelitup muka dan menjaga jarak fizikal.Jamuan termasuk majlis berbuka puasa, moreh dan sahur juga dibenarkan dengan penyediaan makanan digalakkan secara berbungkus, selain turut dibolehkan ialah aktiviti gotong-royong memasak untuk jamuan tersebut.“Masjid dan surau hendaklah disanitasi sekerap mungkin dan pasukan pemantau pematuhan SOP akan melakukan pemeriksaan pada bila-bila masa. Masjid atau surau yang didapati gagal mematuhi SOP boleh dikenakan tindakan pihak berkuasa,” menurut kenyataan itu.-BERNAMA


Video tular pensyarah: Beri ruang pengurusan siasat, usah buat spekulasi

KUALA LUMPUR, 30 Mac- Kesatuan kakitangan Universiti Teknologi Mara (UiTM) meminta masyarakat memberi ruang sewajarnya kepada pengurusan universiti itu melakukan siasatan dan tidak membuat sebarang spekulasi susulan penularan video seorang pensyarahnya, hari ini. Kesatuan terbabit bagaimanapun tetap memandang serius percakapan yang dikeluarkan salah seorang pensyarah UiTM itu semasa mengendalikan kuliah secara dalam tallan.Namun, katanya, kesatuan menyerahkan sepenuhnya kepada pengurusan UiTM untuk menyiasat dan mengambil tindakan sewajarnya.“Pada hemat kami, sebagai seorang pendidik, profesionalisme dan adab harus menjadi keutamaan seseorang pensyarah walaupun berdepan dengan pelbagai kelompok pelajar yang datang daripada pelbagai latar belakang.“Semua pihak khususnya pelajar wajar dihormati dan tindakan pensyarah tersebut mengeluarkan kata-kata yang menyebabkan timbulnya rasa rendah diri tidak seharusnya berlaku.“Kami juga berharap agar masyarakat memberikan ruang sewajarnya kepada pengurusan UiTM untuk mengadakan siasatan dan mengambil tindakan jika perlu terhadap pensyarah terbabit.“Selain itu, kami mengharapkan agar masyarakat tidak membuat sebarang spekulasi yang boleh menimbulkan kekeliruan atau menjatuhkan ‘hukuman’ kepada pensyarah lain dan UiTM itu sendiri,” menurut kenyataan bersama Kesatuan Kakitangan Akademik UiTM (MITASA), Persatuan Akademik UiTM (UTIMAS), Persatuan Pentadbir UiTM (PPUiTM) dan Kesatuan Kakitangan Umum UiTM (KKUUITM).

(Kenyataan bersama dikeluarkan Kesatuan Kakitangan Akademik UiTM (MITASA), Persatuan Akademik UiTM (UTIMAS), Persatuan Pentadbir UiTM (PPUiTM) dan Kesatuan Kakitangan Umum UiTM (KKUUITM) berhubung video tular pensyarah universiti itu)

Terdahulu, video yang berdurasi 1.46 itu tular dalam media sosial apabila seorang pensyarah mempersoal salah seorang pelajarnya yang hanya menggunakan telefon bimbit untuk pembelajaran.Rakaman itu menjadi tular dan mengundang pelbagai reaksi oleh warga maya. Mengulas lanjut, kenyataan itu menyebut, walaupun video tersebut dipercayai video lama yang kembali ditularkan.kesatuan kakitangan UiTM itu sememangnya tidak bersetuju dengan segala yang berlaku “Kami sebagai kakitangan UiTM khususnya yang berada dalam kelompok pengajaran akan terus menitikberatkan profesionalisme dalam kerjaya kami demi kejayaan anak bangsa. Di kesempatan ini juga, kami ingin menzahirkan rasa simpati terhadap pelajar dan keluarga beliau di atas apa yang telah terjadi.“Kami percaya kejadian seperti ini menjadikan pelajar tersebut terus kuat dan tabah dalam menghadapi dugaan hidup dan dapat dijadikan pengajaran buat pelajar lain,” menurut kenyataan.


Malaysia catat RM70 bilion nilai perdagangan menerusi Ekspo 2020 Dubai

DUBAI, 30 Mac - Malaysia telah melebihi sasaran potensi nilai perdagangan, pelaburan dan petunjuk peluang perniagaan berjumlah RM70 bilion secara keseluruhan bagi 26 program mingguan di Ekspo 2020 Dubai.Perdana Menteri, Datuk Seri Ismail Sabri Yaakob berkata nilai itu diperoleh melalui 131 Memorandum Persefahaman atau Perjanjian Perkongsian, dan pertanyaan perniagaan melibatkan 4,558 rundingan dan potensi padanan perniagaan.

"Sukacita juga saya umumkan satu lagi pencapaian membanggakan Pavilion Malaysia sejak bermulanya penganjuran Ekspo 2020 Dubai sehingga semalam bersamaan 29 Mac 2021, Pavilion Malaysia telah menerima 1.1 juta pengunjung, syabas diucapkan," katanya dalam sidang media selepas Majlis Apresiasi Ekspo 2020, di sini.Sebelum penyertaan di ekspo itu, Malaysia menetapkan sasaran untuk mencapai antara RM8 hingga RM10 bilion bagi potensi peluang perdagangan dan pelaburan berasaskan pencapaian di Ekspo Astana, Kazakhstan pada 2017.Dalam pada itu, Datuk Seri Ismail mahu lebih banyak peluang diberi kepada lebih 400 Perusahaan Mikro Kecil Sederhana (PMKS) di peringkat antarabangsa.  Ia bagi memberi pendedahan dalam mengembangkan perniagaan dan meneroka peluang baharu di luar negara.

Ini termasuk membantu mewujudkan lebih banyak peluang pekerjaan seterusnya meningkatkan taraf hidup Keluarga Malaysia. "Ini membuktikan kerajaan komited untuk membantu syarkita-syarikat PMKS terutamanya untuk bangkit semula selepas pandemik COVID-19 yang melanda negara," katanya.


DSA-NATSEC 2022, RM4.6 bilion kontrak dan MoU dimeterai

KUALA LUMPUR, 30 Mac - Sebanyak 54 kontrak dan MoU bernilai RM4.6 bilion dimeterai Kementerian Pertahanan menerusi Pameran Perkhidmatan Pertahanan Asia (DSA) dan Pameran Keselamatan Kebangsaan (NATSEC) Asia 2022. Menteri Kanan Pertahanan, Datuk Seri Hishamuddin Tun Hussein berkata pencapaian tersebut termasuk melibatkan perolehan aset baharu untuk kegunaan tiga ketumbukan utama Angkatan Tentera Malaysia (ATM) di darat, udara dan laut.Katanya, perolehan aset-aset baharu itu demi memastikan pertahanan dan keselamatan negara berada pada tahap maksimum.

"Antaranya, perancangan aset baharu melibatkan tiga helikopter utiliti buatan Itali untuk TLDM, tiga Kapal Misi Pesisir Pantai dan 13 bot pemintas laju," katanya dalam sidang media selepas menyaksikan majlis menandatangani Memorandum Persefahaman (MOU), surat setuju terima dan surat niat sempena DSA dan NATSEC 2022, di sini.Tambah Hishammudin, semua peringkat termasuk Jawatankuasa Kira-Kira Wang Negara (PAC), Parlimen dan Kabinet, telah bersetuju untuk meneruskan projek pembekalan perolehan kapal tempur pesisir.Bagaimanapun, kaedah bagaimana projek berkenaan diteruskan akan diumumkan, selepas Jemaah Menteri membuat keputusan akhir.Dalam pada itu, Kementerian Dalam Negeri turut memeterai Memorandum Persefahaman (MoU) dan 8 Kontrak syarikat tempatan dengan nilai keseluruhan RM2.596 bilion.

Menterinya, Datuk Seri Hamzah Zainuddin berkata antara Kontrak berimpak tinggi tersebut Perolehan Peralatan Satelit X-Band untuk Polis Diraja Malaysia, Projek Naik Taraf Sistem SWASLA Untuk Agensi Penguatkuasaan Maritim Malaysia dan Projek Sistem Imigresen Bersepadu Nasional Untuk Jabatan Imigresen."Apa kita buat ini adalah hendak membuktikan bahawa banyak kontrak sebenarnya kita sedang kaji dan ini hendak membuktikan bahawa kerajaan memberi keutamaan kepada keselamatan dalam negara," katanya.


Bantuan untuk golongan B40, syarikat TEB pentingkan aspek pendidikan, pekerjaan dan ekonomi

KUALA LUMPUR, 30 Mac- Pendidikan, pekerjaan dan ekonomi antara teras utama anak syarikat Lembaga Tabung Haji, Theta Edge Berhad (TEB) dalam membantu golongan B40.Sehubungan itu, TEB telah melancarkan inisiatif Tanggungjawab Sosial Korporat (CSR) yang dikenali sebagai #thetaCares.Ketua Pegawai Eksekutif Kumpulan TEB, Nuraslina Zainal Abidin berkata tujuan utama pelaksanaan inisiatif ini adalah membangunkan ummah selain menjadi pemangkin kepada perubahan ekonomi dan gudang ilmu digital untuk komuniti B40 dan asnaf di negara ini."Ini adalah langkah pertama Theta Edge mengurangkan jurang digital untuk miskin bandar dan miskin luar bandar jadi kita bekalkan komputer dan kandungan digital dan tiga kursus bimbingan atas talian," kata Nuraslina ketika ditemu bual media RTM.

(Ketua Pegawai Eksekutif Kumpulan TEB, Nuraslina Zainal Abidin ditemui media pada majlis berkenaan)

Majlis Pelancaran #thetaCares ini telah disempurnakan dan dirasmikan oleh Pemangku Raja Pahang, Tengku Mahkota Tengku Hassanal Ibrahim Alam Shah.Sejak Februari lalu,sebanyak 1,100 buah komputer sudah diberikan di 11 negeri dan bakal diagihkan sepenuhnya hingga Disember 2023.Selain itu, TEB turut memperkenalkan, Digital Masjid yang menyasarkan institusi agama dan masjid di beberapa negeri dengan menyalurkan sumbangan komputer sebanyak 540 buah dekstop, penyediaan aplikasi pengurusan kewangan, 'dashboard' dan 'cloud storage'.


Imbas kod MySejahtera, KKM perhalusi cadangan henti penggunaan

PUTRAJAYA, 30 Mac - Keputusan sama ada untuk menghentikan prosedur mengimbas kod QR MySejahtera setiap kali masuk ke premis akan diperhalusi. Jelas Menteri Kesihatan Khairy Jamaluddin, ia bergantung kepada pola pergerakan orang ramai selepas pembukaan sempadan negara.

"Kita hendak tengok dengan pembukaan sempadan dan juga kelonggaran yang diberi pada 1 April, sekiranya ada perubahan dalam 'pattern morbidity' dan juga jangkitan untuk tempoh masa beberapa minggu, kalau tidak ada perubahan yang ketara kita boleh hentikan."Cuma saya hendak tunggu sekejap bila buka sempadan ini dengan ada kelonggaran bulan puasa dan sebagainya, saya hendak tengok kalau ada apa-apa perubahan dari segi morbidity dan juga jangkitan, dimana jangkitan itu berlaku, itu masih lagi kita ada dalam data MySejahtera, kalau tidak bertukar banyak kita boleh hentikan," katanya ketika ditemui selepas Penutupan Program Pengurusan Berat Badan Bersepadu Kebangsaan dan Pelancaran Hari Aktiviti Fizikal Sedunia, di sini. Sebelum ini, Persatuan Perubatan Malaysia (MMA) menegaskan sudah tiba masanya amalan mengimbas kod MySejahtera setiap kali memasuki premis dihentikan ketika negara sedang memasuki fasa peralihan ke endemik mulai 1 April.


Bekalan daging untuk Ramadan dan Syawal mencukupi - MAFI

PETALING JAYA, 30 Mac- Bekalan daging pada Ramadan dan Syawal ini, mencukupi.Jaminan itu disahkan oleh Menteri Pertanian dan Industri Makanan (MAFI) Datuk Seri Dr. Ronald Kiandee."Kita banyak mengimport daripada India, Pakistan, Australia. Setakat ini, pengimportannya adalah stabil, tiada gangguan dan kita di MAFI akan sentiasa memantau untuk memastikan bekalan daging mencukupi. Bukan sahaja ketika perayaan tetapi juga bekalan harian negara mencukupi dari segi bekalan daging," kata Ronald dalam sidang media Majlis Pelancaran Jubli Emas Pertubuhan Peladang Kebangsaan (NAFAS), di sini.Menurutnya, bekalan daging tidak terjejas walaupun negara bergantung kepada daging import 70% kerana pengeluaran daging tempatan atau tahap sara diri (SSL) industri itu hanya sekitar 21 peratus.Kerajaan mengambil langkah intervensi jangka pendek menerusi pemberian subsidi kepada penternak bagi meningkatkan pengeluaran telur dan ayam.

(Menteri Pertanian dan Industri Makanan, Datuk Seri Dr Ronald Kiandee sempat berkunjung kegerai pameran yang diadakan hari ini/FBMENTERI)

Dalam pada itu, Kementerian Pertanian dan Industri Makanan (MAFI) dalam usaha untuk mencari kaedah penyelesaian berhubung tempoh Lesen Pendudukan Sementara (TOL) yang dihadapi oleh usahawan tani di negara ini.Menterinya Datuk Seri Dr. Ronald Kiandee berkata MAFI mengadakan perbincangan bersama kerajaan negeri ketika ini bagi menangani masalah berkenaan."Ada isu dan cadangan yang dikemukakan oleh pajakan tanah di beberapa negeri yang menyatakan tempoh pajakan itu terlalu singkat tiga tahun untuk bangunkan industri agromakanan secara besar-besaran. Dalam mesyuarat Majlis Tindakan Ekonomi (EAC) yang lepas, MAFI diminta untuk mencari jalan penyelesaian bersama dengan kerajaan negeri dan kita sedang lakukan," tambahnya MAFI dan pengurusan tertinggi kerajaan turut meneliti cadangan penggiat industri untuk menilai dan memanjangkan tempoh lesen sedia ada bagi meningkatkan pembangunan industri agromakanan.Terdahulu, Perdana Menteri Datuk Seri Ismail Sabri Yaakob memaklumkan, menerusi hasil mesyuarat Majlis Tindakan Ekonomi (EAC), kerajaan bersetuju agar MAFI berbincang dengan kerajaan negeri bagi menangani masalah tempoh TOL yang dihadapi usahawan tani.


Program pemberian kit asas sanitari wanita, tangani isu kemiskinan haid

IPOH, 30 Mac - Kerajaan Perak serius dalam menangani isu kemiskinan haid dengan menyasarkan 2,000 penerima melalui Program Pemberian Kit Asas Sanitari Wanita (PROKiS).Ia meliputi kes di setiap daerah di negeri itu.Exco Pembangunan Wanita, Keluarga, Kebajikan Masyarakat dan NGO Perak, Datuk Dr Wan Norashikin Wan Noordin berkata penerima PROKiS merupakan remaja perempuan dan wanita berumur di antara 12 hingga 45 tahun daripada kategori B40.  Jelasnya, kemiskinan haid merujuk individu wanita yang tidak mampu memiliki tuala wanita dan produk kebersihan disebabkan faktor kewangan.

"Program PROKiS ini bukan hanya menumpukan kepada pemberian kit asas sanitari wanita malah elemen advokasi dan aspek pendidikan akan diterapkan kepada penerima tentang pentingnya ilmu pengurusan haid," katanya pada Persidangan Dewan Undangan Negeri Perak ke-14, di sini.  Tambah Norashikin, selain ketiadaan kemudahan sanitari, penerima juga berdepan kekurangan prasarana seperti akses air bersih, kekurangan pendidikan pengurusan haid serta privasi dalam menguruskan haid.


Laporan transaksi mencurigakan meningkat -BNM

(Penipuan melalui internet dan telefon serta penipuan berkaitan pelaburan antara lima isu yang paling kerap diajukan oleh orang ramai melalui BNMTELELINK pada 2021/FOTO HIASAN)

KUALA LUMPUR, 30 Mac -Bilangan Laporan Transaksi yang Mencurigakan (STR) dikemukakan oleh institusi pelapor meningkat sebanyak 43 peratus kepada 191,387.Menurut Laporan Tahunan Bank Negara Malaysia (BNM) 2021, STR mencatat trend peningkatan sekitar 30 peratus setahun, antara tahun 2014 hingga 2021."Terdapat peningkatan yang ketara dalam STR berkaitan dengan penipuan, apabila penjenayah mengambil kesempatan daripada situasi pandemik untuk mengeksploitasi mangsa melalui penipuan yang berkaitan dengan produk perubatan, peluang pelaburan dan program bantuan kerajaan,” kata BNM.Katanya, STR mengenai kesalahan cukai juga bertambah, menunjukkan terdapat peningkatan dalam kegiatan pengelakan cukai dan pelaporan pendapatan yang lebih rendah.Sementara itu, BNM berkata, aduan mengenai penipuan kewangan, terutama penipuan melalui internet dan telefon serta penipuan berkaitan pelaburan antara lima isu yang paling kerap diajukan oleh orang ramai melalui BNMTELELINK pada 2021.BNMTELELINK mengekalkan bilangan interaksi yang tinggi dengan kira-kira 300,000 interaksi pada tahun 2021, apabila orang ramai dan perniagaan terus menghubungi bank melalui telefon, e-mel dan secara dalam talian.Katanya, BNM dengan kerjasama agensi penguatkuasaan lain termasuk Kementerian Perdagangan Dalam Negeri dan Hal Ehwal Pengguna, Suruhanjaya Sekuriti Malaysia dan Polis Diraja Malaysia, terus meningkatkan usaha untuk mendidik orang ramai mengenai penipuan kewangan.BNM berkata, salah satu inisiatif utama bank ialah membuat hantaran peringatan dengan kerap melalui halaman Facebook Amaran Scam, dengan lebih daripada 320 hantaran dibuat sepanjang 2021. Sejak dilancarkan pada 2020, halaman itu mendapat 39,000 pengikut.Katanya, pada tahun lalu terdapat penurunan sebanyak 11.2 peratus dalam pertanyaan dan aduan berkaitan penipuan yang diterima oleh BNM, berdasarkan Laporan Tahunan BNM."BNM juga menyiarkan siri webinar tujuh episod mengenai penipuan kewangan sempena Bulan Literasi Kewangan pada Oktober 2021.

(BNM terus meningkatkan usaha mendidik orang ramai mengenai penipuan kewangan termasuk membuat hantaran peringatan lebih kerap menerusi Facebook Amaran Scam dan siri webinar mengenai penipuan kewangan)

"Webinar yang memberi fokus kepada penipuan kewangan yang lazim berlaku di Malaysia seperti penipuan Skim Cepat Kaya, Macau Scam, Akaun Keldai, Memancing Data dan e-Dagang, dijalankan dalam pelbagai bahasa untuk mendekati komuniti Melayu, Cina dan India."BNM turut mengadakan 47 sesi perbincangan dalam talian melalui stesen radio negeri dan webinar secara maya mengenai penipuan kewangan pada peringkat wilayah, untuk khalayak sasaran seperti pesara, kakitangan kerajaan dan komuniti universiti."Bank meningkatkan keberadaan digital, menyediakan lebih banyak kandungan serta memastikan bahawa perkhidmatan dalam talian terus boleh diakses untuk memastikan pihak yang terjejas mengetahui bahawa bantuan tetap tersedia untuk membantu mereka mengharungi tempoh kesusahan," kata BNM.Sepanjang 2021, BNM terus memanfaatkan pelbagai saluran komunikasi bagi meningkatkan kesedaran mengenai pelbagai saluran dan mekanisme yang tersedia untuk pihak yang terjejas akibat krisis kesihatan bagi mendapatkan bantuan."Bank juga mengkaji semula kandungan halaman utamanya untuk pengalaman yang lebih mesra peranti mudah alih, yang melihat paparan laman sesawang lebih responsif terhadap peranti yang berbeza untuk peranti mudah alih dan pengguna komputer meja."Selain keberadaan dalam platform Facebook, Instagram, Twitter, LinkedIn dan YouTube, BNM juga memperluas keberadaan dalam platform Telegram untuk meluaskan jangkauannya," menurut laporan tahunan BNM.


Isu kos operasi sawit, KPPK adakan perbincangan dengan pihak berwajib

KAMPAR, 30 Mac - Kementerian Perusahaan Perladangan dan Komoditi (KPPK) akan melakukan perbincangan dengan kementerian berkaitan berhubung isu peningkatan kos operasi industri kelapa sawit negara.  Timbalan Menterinya, Datuk Seri Dr Wee Jeck Seng berkata isu berkenaan bukan saja dihadapi negara tetapi di peringkat global.Justeru pihaknya akan mencari mekanisme terbaik dalam mengatasi isu tersebut, disamping menyarankan bantuan daripada pihak bawahan turut digerakkan.

"Kami menggalakkan supaya koperasi-koperasi membeli secara pukal untuk bantu pekebun kecil. Isu kita, pekebun kecil melibatkan 500,000 "Ini memang kerajaan ambil berat sangat sebab mereka ini memberi sumbangan yang amat besar kepada pendapatan negara," katanya ketika ditemui di majlis pelancaran kempen satu pelajar 10 pokok di Universiti Tunku Abdul Rahman (UTAR), di sini.


Abai tahap kebersihan, kilang pau dan dim sum diarah tutup

BUTTERWORTH, 30 Mac- Sebuah kilang membuat kuih pau dan dim sum di Butterworth, Pulau Pinang diarah tutup susulan ia terlalu kotor dan jijik.  Arahan penutupan itu dikeluarkan Bahagian Keselamatan dan Kualiti Makanan (BKKM) Jabatan Kesihatan negeri Pulau Pinang dalam serbuan Op Tegar pagi tadi.  Pegawai Kesihatan Persekitaran BKKM negeri, Mohd Wazir Khalid berkata bukan saja kotor dan berlalat malah tiga ekor anjing peliharaan, tikus serta lipas turut berkeliaran dalam kawasan memproses makanan.  Tidak cukup dengan itu, najis-najis haiwan berkenaan juga didapati berada berhampiran tempat pemprosesaan makanan.  Peralatan mengukus kuih pau turut dipenuhi kulat.  "Kilang ini mengabaikan dari segi tahap kebersihan walaupun diberi bimbingan ataupun diberi pensijilan tetapi konsep yang kita lihat sekarang ini mereka masih lagi mengabaikan tahap kebersihan dimana saya anggarkan secara 100% tidak layak diusahakan untuk menjalankan pengilang makanan. Susulan itu notis penutupan selama 14 hari dikeluarkan mengikut Seksyen 11 Akta Makanan 1983," kata Mohd Wazir kepada media yang hadir bersama dalam operasi tersebut.

(Proses operasi kilang makanan tersebut nyata cukup menjijikkan semasa lawatan pihak berkuasa)

Susulan itu notis penutupan selama 14 hari dan kompaun terhadap pemilik premis dikeluarkan mengikut Seksyen 11 Akta Makanan 1983.  Sebuah kilang memproses bebola ikan di kawasan tersebut turut diarah tutup dan dikompaun menerusi Op Tegar yang bermula pukul 9.30 pagi tadi kerana gagal mematuhi aspek kebersihan.


Tiga perkara utama istilahkan Ahli Parlimen lompat parti

KUALA LUMPUR, 30 Mac - Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar hari ini menjelaskan tiga perkara utama mengistilahkan seseorang Ahli Parlimen melompat parti, dalam draf pentadbiran Rang Undang-Undang Perlembagaan (Pindaan) berhubung Anti Lompat Parti.Katanya, apabila seorang Ahli Parlimen yang memenangi pilihan raya dan kemudian mengumumkan keluar parti politik dengan menyatakan menjadi ahli Bebas atau menyertai parti politik lain adalah dikirakan sudah melompat parti.

"Kedua, seorang Ahli Parlimen sudah memenangi kerusi Parlimen tetapi dipecat oleh parti juga dikirakan sebagai melompat parti. Ini bagi tujuan untuk memastikan Ahli Parlimen patuh kepada perlembagaan dan peraturan serta disiplin parti."Parti yang memecat Ahli Parlimen akan berhadapan risiko kehilangan kerusi dan pilihan raya perlu diadakan semula," katanya ketika menjawab soalan Senator Datuk John Ambrose di Dewan Negara.Tambah Wan Junaidi, tindakan lompat parti itu juga termasuk bagi Ahli Parlimen Bebas yang memenangi kerusi ditandingi pada pilihan raya, namun mengumumkan menyertai mana-mana parti politik selepas kemenangannya.


Komen sensitif pensyarah, UiTM ambil tindakan

SHAH ALAM, 30 Mac - Susulan penularan video di media sosial membabitkan tindakan seorang pensyarah UiTM yang telah mengeluarkan komen sensitif, Universiti Teknologi MARA (UiTM) telah meneliti isu tersebut dan mengambil tindakan pantas dan sewajarnya terhadap pensyarah berkenaan.Malah UiTM juga bertegas untuk tidak berkompromi dengan mana-mana pihak yang cuba menjatuhkan nama baik UiTM.Dalam satu kenyataan, Naib Canselornya, Prof Datuk Dr Roziah Mohd Janor menjelaskan UiTM amat mengutamakan kebajikan seluruh warganya, khususnya pelajar dalam menyediakan perkhidmatan yang terbaik bagi persekitaran pendidikan yang kondusif."Kewujudan UiTM adalah untuk membantu golongan yang tidak berkemampuan meneruskan pembelajaran di peringkat universiti." "Segala kemudahan pembiayaan melalui dana-dana tertentu disediakan oleh UiTM dan turut memahami kekangan, kesulitan dan situasi yang dihadapi oleh pelajar dalam menjalani proses pembelajaran dan pengajaran secara dalam talian," kata beliau dalam kenyataan tersebut, hari ini.

(Rakaman video yang tular di media sosial membabitkan seorang pensyarah UiTM)

Sehubungan itu, Roziah menyeru kepada para pelajar yang berhadapan dengan sebarang masalah agar dapat berhubung dengan pihak fakulti dan universiti untuk mendapatkan khidmat nasihat dan bantuan yang sewajarnya bagi membantu melancarkan proses pembelajaran.

Menurutnya lagi, dalam merealisasikan keberkesanan bagi pelaksanaan kaedah pengajaran dan pembelajaran secara dalam talian yang terbaik, semua pihak perlu berganding bahu dari semua aspek.


Polis Johor atur gerak hadapi pembukaan sempadan negara

JOHOR BAHRU, 30 Mac - Polis Johor akan menggerakan lebih 1,600 pegawai dan anggota di 41 kawasan tumpuan pelancong pada minggu pertama pembukaan sempadan negara, Jumaat ini.  Penugasan melibatkan kawasan-kawasan yang sering berlaku kesesakan lalu lintas, selain pusat beli belah, pusat pengurup wang, stesen bas, pasar, hentian rehat dan rawat serta pusat rekreasi.

Ketua Polis Johor, Datuk Kamarul Zaman Mamat berkata, seramai kira-kira 200 anggota dan pegawai, dibantu 113 anggota Polis Bantuan, ditugaskan di Bangunan Sultan Ismail, Johor Bahru.  Manakala lebih 60 anggota dan pegawai terdiri daripada tujuh pasukan, ditugaskan di Kompleks Sultan Abu Bakar, Gelang Patah dan kawasan sekitar.  "Saya rasa insya-Allah perjalanan proses pembukaan sempadan kita antara kita dengan Singapura. Mungkin ada kesesakan, tapi kesesakan di tambak kesesakan yang terkawal, kita kawal dari segi keselesaan dan sebagainya," kata Kamarul Zaman selepas Istiadat Penganugerahan Pingat Jasa Pahlawan Negara Kontinjen Johor di Dewan Dato Onn, IPK Johor, di sini. Penugasan tersebut diharap dapat menjaga keselamatan rakyat dan pelancong, daripada kegiatan jenayah seperti ragut dan penyeluk saku, selain menegakkan undang-undang lalu lintas, terutamanya kesalahan memotong barisan.


Malaysia-Indonesia akan tandatangani MoU PDI Jumaat ini

KUALA LUMPUR, 30 Mac - Malaysia dan Indonesia bakal menandatangani Memorandum Persefahaman (MoU) berhubung penggajian dan perlindungan Pekhidmat Domestik Indonesia (PDI) pada hari Jumaat ini.Menteri Sumber Manusia, Datuk Seri M. Saravanan berkata MoU tersebut akan ditandatangani beliau bersama rakan sejawat Menteri Ketenagakerjaan Indonesia, Ida Fauziyah pada majlis yang diadakan di Jakarta, Indonesia.Majlis tersebut juga akan disaksikan Perdana Menteri, Datuk Seri Ismail Sabri Yaakob dan Presiden Indonesia, Joko Widodo.“Ia mencerminkan komitmen dan kesepakatan kedua-dua negara dalam melaksanakan MoU ini kelak.“MoU PDI ini akan merintis kepada kemasukan pekerja warga asing dari Indonesia ke sektor yang dibenar penggajian Tenaga Kerja Indonesia,” kata beliau dalam satu kenyataan, di sini hari ini.

MoU PDI ditandatangani kali pertama pada 2006 dan tamat tempoh pada 2011 sebelum diperbaharui sehingga 2016.Namun selepas tempoh tersebut, MoU PDI tersebut tidak dapat diperbaharui berikutan ketiadaan kata sepakat antara kedua-dua negara.Saravanan berkata sehingga Februari lepas, jumlah pekerja warga Indonesia yang berada dalam negara adalah seramai 352,469 orang dengan 98,421 individu terlibat dalam sektor perladangan diikuti perkilangan (67,217), pembinaan (65,660), pekhidmat domestik (58,438), pertanian (43,953) dan perkhidmatan (18,779).


Pembukaan Tabika Perpaduan yang baharu,  kriteria dan syarat penubuhan ditambah baik

KUALA LUMPUR, 30 Mac- Kriteria dan syarat penubuhan ditambah baik bagi pembukaan Tabika Perpaduan yang baharu.  Menteri Perpaduan Negara, Datuk Halimah Mohamad Sadique berkata ia termasuk sekurang-kurangnya 200 unit rumah atau 500 penduduk dalam kawasan cadangan penubuhan.Selain itu mempunyai premis yang sesuai dan selamat serta lokasi yang mempunyai kanak-kanak pelbagai kaum dan pecahan komposisi.Beliau turut memaklumkan, kaji selidik ke atas kecenderungan ibu bapa berbilang kaum dalam komuniti turut dilaksanakan sebelum memutuskan penubuhan sesebuah Tabika Perpaduan untuk mengukur keperluan sebenar komuniti setempat."Pembukaan sesebuah tabika perpaduan juga adalah dengan mengambil kira kewujudan tabika swasta dan tabika kerajaan yang lain seperti Kementerian Pendidikan dan Kementerian Wanita, Keluarga dan Masyarakat dan Kementerian Luar Bandar," katanya dalam sesi soal jawab di Dewan Negara.Beliau menjawab pertanyaan yang dikemukakan Senator Fadhlina Sidek.

(Datuk Halimah Mohamad Sadique ketika sesi soal jawab di Dewan Negara hari ini)


Daerah Jelebu dibangunkan sebagai daerah biodiversiti

JELEBU, 30 Mac- Pembangunan Daerah Jelebu dengan jolokan Daerah Biodiversiti akan fokus kepada aktiviti pelancongan melalui eksploitasi sumber alam. Menteri Besar Negeri Sembilan, Datuk Seri Aminuddin Harun berkata, ke arah itu 25 strategi pembangunan yang disokong 108 inisiatif dirangka melalui Rancangan Tempatan Daerah Jelebu.Ujarnya, pembangunan yang dirancang bakal menerapkan elemen perbandaran ke penempatan desa dengan membangunkan daerah pelancongan sebagai teras."Oleh yang demikian, imej dan identiti daerah ini akan difokus melalui pelaksanaan yang melibatkan 10 projek Quick Win, 12 projek strategik, 35 projek utama dan 51 projek sokongan yang boleh menjadi pemangkin kepada pembangunan negeri dan daerah.

Pelaksanaan projek yang telah dicadangkan akan ditumpukan di kawasan yang telah dikenal pasti seperti di kawasan keutamaan pembangunan, kawasan biodiversiti, pengekalan dan pemeliharaan serta kawasan ekonomi dan pelaburan," katanya.

Beliau berkata demikian sewaktu berucap pada Majlis Perasmian Program Publisiti Dan Penyertaan Awam Draf Rancangan Tempatan Daerah Jelebu 2035 di Jelebu.Antara projek utama telah dikenal pasti termasuk Cadangan Taman Industri Halal di Simpang Pertang, Kenaboi World Biodiversity Centre di Taman Negeri Kenaboi, Taman Kekal Pengeluaran serta Jelebu Best Food Spot.

(Datuk Seri Aminuddin Harun pada Majlis Perasmian Program Publisiti dan Penyertaan Awam Draf Rancangan Tempatan Daerah Jelebu 2035 di Jelebu)


RTM tawar pakej serendah RM500 untuk usahawan promosi produk dan perkhidmatan

KUALA LUMPUR, 30 Mac - Radio Televisyen Malaysia (RTM) menawarkan pakej serendah RM500 bagi mereka yang ingin mempromosikan produk atau perkhidmatan sempena sambutan Hari Ulang Tahun Hari RTM Ke -76.Pengarah Bahagian Pemasaran Dan Promosi RTM, Suhana Suratman memberitahu tawaran tersebut akan dibuka sepanjang bulan April dan boleh diguna pakai sehingga Jun ini. "Kita (RTM) antara jenama yang sangat dipercayai dengan platform yang sangat banyak, ada lima stesen saluran TV dan satu lagi stesen di peringkat percubaan, kita tawarkan semua platform itu termasuk 34 stesen radio di RTM, kita memberikan kemudahan di semua platform kita," kata beliau ketika menjadi tetamu dalam program Selamat Pagi Malaysia (SPM) di Angkasapuri, di sini hari ini.

(Pengarah Bahagian Pemasaran Dan Promosi RTM, Suhana Suratman ketika menjadi tetamu dalam program Selamat Pagi Malaysia)

Suhana berkata tawaran pakej tersebut terbuka kepada semua usahawan sama ada dari industri kecil atau sederhana serta mana-mana syarikat konglomerat. Tambah beliau, RTM akan sentiasa memberi peluang dan memainkan peranan dalam membantu para peniaga serta usahawan untuk mengukuhkan jenama mereka.


Mangsa peperangan di Yaman terus dibantu NGO

BANGI, 30 Mac - Badan bukan kerajaan (NGO), Pertubuhan Sahabat Fitrah meneruskan misi kemanusiaan dengan melancarkan Tabung Bantuan Sahabat Fitrah bagi menyampaikan bantuan kepada mangsa peperangan di Yaman.Pengerusinya, Ustaz Mohd Firdaus Ahmad berkata pihaknya menyasarkan kutipan sebanyak RM2 juta bagi disalurkan kepada umat Islam di Yaman yang menghadapi kesulitan akibat peperangan."Macam contoh peperangan di Yaman ada beberapa pelarian yang tinggal di kawasan kem dan tidak dapat pembelaan sewajarnya, jadi kami hantar bantuan dan war-warkan kesedaran rakyat Malaysia untuk isu ini dan beri bantuan sewajarnya. Kami bagi 1,000 tong air yang mana satu tong memuatkan dua liter air yang boleh guna sebanyak 35 buah untuk kem di sana, " kata beliau ketika ditemu bual Berita RTM selepas program penyampaian bantuan tersebut, di sini.

(Pengerusi Pertubuhan Sahabat Fitrah, Ustaz Mohd Firdaus Ahmad ketika ditemu bual Berita RTM)

Jelas Mohd Firdaus, bantuan terdiri daripada pembelian keperluan makanan, agihan air bersih dan juga bekalan perubatan khusus untuk mereka yang berada di kem pelarian di Yaman.Selain itu, dana tabung tersebut juga akan disalurkan kepada projek bantuan kemanusiaan dan kebajikan yang lain yang berada di bawah Pertubuhan Sahabat Fitrah.


Thailand cadang ganti ujian mandatori RT-PCR dengan ATK

BANGKOK, 30 Mac- Kementerian Pelancongan dan Sukan Thailand akan mencadangkan kepada pasukan petugas COVID-19 untuk membatalkan ujian RT-PCR mandatori bagi ketibaan antarabangsa.Namun menggantikannya dengan ujian antigen (ATK) yang dilakukan sendiri oleh pengembara.Menterinya, Phiphat Ratcha-kit-prakarn berkata, cadangan itu dijangka bermula pada Mei.Dengan syarat, bergantung kepada kes jangkitan baharu COVID-19 serta kematian, semasa dan selepas perayaan Songkran pada 13 hingga 15 April ini.

Dalam usaha merancakkan semula industri pelancongannya, Menteri Pelancongan dan Sukan Phiphat Ratchakitprakarn berkata, pengembara yang lengkap divaksin tidak perlu menginap di hotel yang ditempah awal dan menjalani ujian RT-PCR mandatori semasa ketibaan."Kami jangka langkah itu akan dilulus dan dilaksanakan mulai 1 Mei, dengan syarat tiada lonjakan jangkitan baharu Covid-19 dan kematian semasa dan selepas perayaan Songkran (13 hingga 15 April)," katanya dipetik The Nation.Setakat ini, pengembara antarabangsa yang memasuki negara itu perlu memohon dalam talian untuk mendapatkan "Pas Kebenaran Thailand " sekurang-kurangnya tujuh hari sebelum perjalanan.Di bawah program "Test & Go" tanpa kuarantin, pengembara juga perlu menempah awal hotel yang ditetapkan, serta melakukan ujian RT-PCR pada hari pertama ketibaan dan ujian ATK pada hari kelima. Pelancong juga perlu membeli insurans perubatan dengan perlindungan minimum AS$20,000.Mulai 1 April, pengembara antarabangsa yang lengkap divaksin tidak perlu menjalani ujian COVID-19 yang dibuat 72 jam sebelum berlepas ke Thailand.Minggu lalu, Phiphat berkata, kementerian akan mencadangkan pelonggaran sekatan perjalanan termasuk membatalkan pendaftaran "Test & Go" dan "Pas Kebenaran Thailand" selewat-lewatnya pada 1 Jun jika tiada peningkatan jangkitan atau kematian semasa perayaan Songkran."Langkah itu akan memulihkan perjalanan biasa ke Thailand "seperti pada 2019" sebelum sekatan perjalanan COVID-19 global," katanya.


Operasi khas bersepadu cegah ulat parkir diaktifkan di Johor Bahru

JOHOR BAHRU, 30 Mac - Kegiatan ‘ulat parkir’ di sekitar bandar raya Johor Bahru mendatangkan kegusaran orang awam, berikutan tindakan mereka meminta wang secara paksa kepada pemandu, sehingga mewujudkan suasana tegang.Malah ada pengguna jalan raya yang terpaksa membayar wang kepada ‘ulat parkir’, kerana bimbang kenderaan mereka dirosakkan.Susulan itu, Jabatan Siasatan dan Penguatkuasaan Trafik (JSPT) Johor melaksanakan Operasi Khas Bersepadu Ulat Parking di dua lokasi tumpuan orang awam, iaitu di Jalan Wong Ah Fook dan Taman Sentosa.

(Operasi Jabatan Siasatan dan Penguatkuasaan TrafikJohor di sekitar Johor Bahru/JSPT Johor)

Menurut Ketua JSPT Johor, Superitenden M. Kumarasan, dua lelaki berusia 24 dan 39 tahun ditahan menerusi operasi bermula 8.30 malam hingga 12 tengah malam tadi.Kedua-dua lelaki itu ditahan ketika mengawal dan mengatur kenderaan, di kawasan larangan meletak kenderaan.Mereka dibawa ke Balai Polis Trafik Johor Bahru Selatan untuk siasatan mengikut Seksyen 50 (3) Akta Pengangkutan Jalan 1987.


Warga emas dikhuatiri lemas dihanyutkan arus banjir kilat

CAMERON HIGHLANDS, 29 Mac- Seorang warga emas dikhuatiri lemas selepas dihanyutkan arus deras dalam kejadian banjir kilat di Bara Tea Kampung Sungai Ubi, di sini.

Dalam kejadian pada 4.50 petang Selasa itu, mangsa yang berusia 60 tahun dipercayai berada di luar rumah ketika banjir kilat berlaku susulan hujan lebat.

Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, selepas menerima panggilan kecemasan, sepasukan anggota bomba bergegas ke tempat kejadian untuk melakukan operasi pencarian di kawasan banjir kilat.

"Pada masa ini mangsa masih belum ditemukan dan operasi giat dilakukan oleh pasukan mencari dan menyelamat," katanya.

(Anggota bomba melakukan pencarian di lokasi beliau dikatakan dibawa arus deras)

Tambah beliau, semasa kejadian hujan sangat lebat selama kira-kira satu jam menyebabkan berlakunya banjir kilat di kawasan berkenaan.


Tun Dr. Mohd Ali Rustam dianugerah Ijazah Kehormat Doktor Ekonomi Pembangunan

ARAU, 29 Mac- Yang Dipertua Negeri Melaka, Tun Dr Mohd Ali Rustam dianugerahkan Ijazah Kehormat Doktor Ekonomi Pembangunan oleh Universiti Sains Malaysia (USM) bagi menghargai sumbangan beliau yang cemerlang dalam bidang ekonomi.

Raja Perlis, Tuanku Syed Sirajuddin Putra Jamalullail yang juga Canselor USM berkenan menyampaikan ijazah kehormat berkenaan sempena sidang pertama Upacara Konvokesyen Ke-59 USM yang berlangsung di Istana Arau, di sini.

Sidang pertama berkenaan bagi meraikan penerima ijazah kehormat dan tanda penghargaan serta pengiktirafan universiti terhadap sumbangan Tun Dr Mohd Ali.

Atas kecemerlangan dalam bidang ekonomi, beliau turut menerima pelbagai pengiktirafan pada peringkat kebangsaan dan antarabangsa.

(Raja Perlis, Tuanku Syed Sirajuddin Putra Jamalullail menyampaikan ijazah kehormat kepada Tun Dr Mohd Ali Rustam)

Tuanku Syed Sirajuddin dalam titahnya menzahirkan ucapan setinggi-tinggi tahniah kepada Tun Dr. Mohd Ali atas penganugerahan tersebut.

Baginda percaya beliau merupakan individu tepat untuk menerima anugerah berkenaan atas sumbangan besar beliau kepada USM, negeri Melaka dan negara umumnya.

Turut berangkat, Raja Muda Perlis, Tuanku Syed Faizuddin Putra Jamalullail.

Hadir sama Menteri Besar Perlis, Datuk Seri Azlan Man.


MOTAC peruntuk RM2 juta untuk Baucar Buku Semarak Membaca

KUALA LUMPUR, 29 Mac- Sebanyak RM2 juta diperuntuk bagi melaksanakan Program Baucar Buku Semarak Membaca 2022. Program ini dilaksanakan menerusi insentif Pemberian Baucar dan Diskaun bagi produk Kesenian dan Kebudayaan 2022. Menurut Menteri Pelancongan, Seni dan Budaya, Datuk Seri Nancy Shukri, Baucar Buku Semarak Membaca yang bernilai RM10 setiap satu boleh ditebus mulai 1 April ini. Ia akan memberi manfaat kepada 190,000 penerima. "Setelah mendapat respons yang positif daripada Keluarga Malaysia, skop kedai buku juga telah diperluaskan. Pada tahun 2022, agihan baucar diperluas kepada 371 buah kedai buku berbanding 168 buah kedai buku yang terlibat pada tahun lalu. Ini adalah satu prestasi yang amat baik," kata Nancy Shukri dalam ucapannya pada majlis penyerahan Baucar Buku semarak membaca 2022 di Kuala Lumpur.

Senarai kedai buku yang terlibat akan dipaparkan di laman web semarakmembaca.com. Selain itu, maklumat dan hebahan tentang program tersebut akan dimuat naik ke media sosial antaranya MOTAC dan Perpustakaan Negara Malaysia.


Pensijilan myGAP dan myOrganic jadi indikator utama capai objektif Dasar Agromakanan Negara - MAFI

PUTRAJAYA, 29 Mac- Pensijilan myGAP dan myOrganic menjadi indikator utama dalam mencapai objektif Dasar Agromakanan Negara bagi menambah baik keselamatan dan nutrisi makanan. Timbalan Menteri Pertanian dan Industri Makanan 1, Datuk Hj. Ahmad Hamzah dalam ucapannya berkata sistem makanan masa depan yang cekap dan berdaya tahan berpotensi meningkatkan pendapatan pengeluar makanan serta berupaya menyediakan makanan yang berkhasiat dan berpatutan."Kita berharap supaya banyak lagi pengusaha, petani dan penternak pada hari ini kita nak sektor pertanian supaya dapat memastikan mereka mempunyai sijil myGAP kerana matlamat kita mahu mengeluarkan penghasilan makanan yang berkualiti yang dapat menjamin bahawa ianya bermutu dan berkhasiat untuk pengguna," kata Datuk Ahmad kepada pemberita RTM pada sidang media Majlis Apresiasi Pensijilan myGAP dan myOrganic bagi pengusaha Subsektor Tanaman Tahun 2021 di Putrajaya, hari ini.

Dalam pada itu, MAFI turut menyasarkan pengeluaran produk makanan yang berorientasikan eksport agar mendapat permintaan yang tinggi dengan harga yang premium."Pensijilan myOrganic adalah yang terbaik dalam penghasilan semua produk berkualiti tinggi dan sentiasa mendapat permintaan yang menggalakkan," tambahnya.Sejak tahun 2002 sehingga kini, Jabatan Pertanian telah merekodkan sebanyak 9,453 ladang di bawah subsektor tanaman telah menerima sijil myGAP manakala 294 ladang telah menerima sijil myOrganic.


PKS digesa manfaatkan Dana Kecemasan PKS 2.0 SMEEF 2.0

KUALA LUMPR, 29 Mac - Perusahaan Kecil dan Sederhana (PKS) yang terjejas akibat banjir digesa memanfaatkan Bantuan Dana Kecemasan PKS 2.0 (SMEEF 2.0) bagi membantu merancakkan semula perniagaan.Menteri Pembangunan Usahawan dan Koperasi, Tan Sri Noh Omar berkata, SMEEF 2.0 memberikan pinjaman tanpa faedah sebanyak RM100,000.

(Menteri Pembangunan Usahawan dan Koperasi, Tan Sri Noh Omar)

Tempoh bayaran balik pula selama lima tahun dan diberikan moratorium setahun."Sekarang ini peruntukan RM100 juta, yang kita baru lulus baru 20 orang, bermakna yang telah lulus RM2 juta. Kita ada RM100 juta, kemudian kita ada RM98 juta lagi.Tan Sri Noh menyampaikan bantuan SMEEF 2.0 dan Pelancaran Pelan Antirasuah Organisasi SME Corp, di ibu negara.Dalam pada itu, beliau meminta SME Corp agar mempermudah dan menyegerakan pemberian pembiayaan SMEEF 2.0 kepada usahawan yang memenuhi syarat.Pemohon hanya perlu mengemukakan dokumen wajib, termasuk bukti syarikat mereka terjejas dan mendapatkan pengesahan daripada pejabat daerah, pemimpin tempatan atau menerusi laporan polis.


PTPTN lancar aplikasi telefon pintar, myPTPTN

KUALA LUMPUR, 29 Mac- Pelancaran aplikasi myPTPTN beri manfaat dan kemudahan kepada masyarakat khususnya pelanggan Perbadanan Tabung Pendidikan Tinggi Nasional (PTPTN).

Usaha membangunkan aplikasi mudah alih ini bertepatan dengan agenda pendigitalan Kerajaan dalam meningkatkan kecekapan serta keberkesanan penyampaian perkhidmatan kepada masyarakat.PTPTN sentiasa menambah baik perkhidmatan dalam talian dan menyediakan pelbagai saluran pembayaran dalam talian untuk menggalakkan bayaran tanpa tunai bagi urusan bayaran balik pinjaman PTPTN dan penambahan deposit Simpan SSPN.Dalam ucapan perasmian Menteri Pengajian Tinggi, Datuk Seri Dr. Noraini Ahmad memaklumkan, aplikasi myPTPTN sangat dinanti-nantikan oleh masyarakat Malaysia.

Kemudahan ini bakal memanfaatkan lebih 3 juta peminjam dan 5.28 juta pendeposit Simpan SSPN untuk mengakses dengan mudah, cepat dan selamat."Antara kemudahan yang disediakan dalam aplikasi myPTPTN ialah semakan penyata pinjaman, bayaran balik pinjaman, semakan penyata Simpan SSPN, pembukaan akaun dan penambahan deposit Simpan SSPN serta permohonan potongan gaji dan Debit Terus bagi bayaran balik pinjaman dan Simpan SSPN," kata Dr. Noraini Ahmad ketika ditemui selepas Majlis Pelancaran myPTPTN di ibu negara.


Melaka Digital Command Centre (MD2C) bakal tingkatkan tadbir urus maklumat digital negeri

AYER KEROH, 29 Mac- Kerajaan Negeri Melaka menubuhkan Pusat Maklumat Digital Berprestasi Tinggi Pentadbiran iaitu Melaka Digital Command Centre (MD2C) dalam mengurus dan mengendali maklumat pendigitalan negeri. Ketua Menteri, Datuk Seri Sulaiman Md Ali berkata MD2C dibangunkan bagi membantu kerajaan negeri membuat keputusan strategik dalam pelbagai aspek digitalisasi menerusi pengumpulan dan analisa data-data serta maklumat digital terkini daripada pelbagai jabatan dan agensi kerajaan. Beliau berkata pusat yang beroperasi di aras 6, Blok Bentara, Kompleks Seri Negeri ini dilengkapi infrastruktur fizikal termasuk skrin 'video wall', kelengkapan rangkaian internet, kelengkapan ciri-ciri keselamatan dan perkakasan serta perisian yang terlibat.Menurutnya, bagi fasa 1, bermula Disember 2021, sebanyak enam 'dashboard' baharu telah dibangunkan melibatkan lapan agensi dan jabatan kerajaan manakala sebanyak lima sistem sedia ada telah diselaraskan di pusat berkenaan membabitkan enam agensi dan jabatan kerajaan.

“Bagi fasa kedua nanti kerajaan negeri dijangka akan membangunkan tiga lagi 'dashboard' yang baru dan tiga penambahbaikan dashboard yang sedia ada yang melibatkan pelancongan meteorologi dan aduan pembangunan dan penambahbaikan ini adalah selaras dengan dasar kerajaan negeri memperkasakan inisiatif data raya dan data analitik di Melaka Digital Command Centre," kata beliau selepas melancarkan MD2C di Seri Negeri Ayer Keroh."Pembangunan MD2C akan memantapkan lagi perkhidmatan kerajaan negeri kepada rakyat," tambahnya.


Lelaki hilang dipercayai terjun dari Jambatan Guai Bera ditemukan lemas

MARAN, 29 Mac- Seorang lelaki yang hilang selepas dipercayai terjun dari Jambatan Guai Bera pada Ahad lalu ditemui lemas petang tadi.  Mangsa, Mohd Ibrahim Suhaimi, 28 tahun yang berasal dari Felda Triang Satu dijumpai terapung di Lubuk Kertau Chenor, 30 kilometer dari tempat mangsa dilaporkan hilang.  Menurut Penolong Pengarah Operasi Jabatan Bomba Dan Penyelamat Malaysia (JBPM) Pahang, Ismail Abdul Ghani, mayat dijumpai pada pukul 4.15 petang tadi oleh anggota bomba dari Balai Bomba dan Penyelamat (BBP) Triang dan anggota Pasukan Penyelamat Di Air (PPDA).

Mayat mangsa kemudian diserahkan kepada polis dan dibawa ke Hospital Sultan Haji Ahmad Shah (HOSHAS) Temerloh untuk bedah siasat.  Dalam kejadian 4 petang Ahad lalu, mangsa dipercayai menaiki sebuah kenderaan ke jambatan itu sebelum terjun.Ia disedari seorang penduduk yang sedang memancing berdekatan jambatan melihat kejadian itu segera menghubungi talian kecemasan.


Lebih 85,000 calon SPM hadapi peperiksaan SPM sesi kedua

BUKIT PIATU, 29 Mac - Seramai 85,700 calon peperiksaan Sijil Pelajaran Malaysia (SPM) 2021 akan menduduki peperiksaan berkenaan untuk sesi kedua yang berlangsung pada 5 April hingga 19 Mei ini. Menteri Kanan Pendidikan, Datuk Dr Radzi Jidin berkata jumlah calon tersebut adalah 21.1 peratus daripada keseluruhan 407,097 calon SPM di seluruh negara bagi tahun 2021. Mereka yang akan menduduki peperiksaan tersebut adalah mereka yang dikuarantin akibat COVID-19 dan terkesan akibat banjir. "Seperti mana yang kita tengok pada sesi pertama lebih 400,000 orang calon SPM. Sesi kedua 85,000 dan tidak semua menduduki semua kertas peperiksaan, ada yang mungkin tertinggal 1 atau 2 kertas peperiksaan", katanya kepada media selepas Majlis Kesyukuran Pengurusan Peperiksaan SPM 2021 di Sekolah Menengah Teknik Melaka Bukit Piatu.

(Menteri Kanan Pendidikan, Datuk Dr Radzi Jidin)

Sementara itu, seramai 23,885 guru terlibat sebagai pemeriksa kertas peperiksaan tersebut.Katanya, pemeriksa kertas peperiksaan SPM merupakan guru yang pakar, terlatih dan berpengalaman dalam bidang masing-masing bagi memastikan pemeriksaan dan pemarkahan dilaksanakan dengan baik."Dalam konteks ini pemeriksa secara umumnya adalah pemeriksa yang sama tetapi pada masa yang sama akan terdapat tambahan juga. "Pemeriksa juga terdapat keperluan, Lembaga peperiksaan akan buat penelitian jika ada tambahan terdapat keperluan dalam keadaan tertentu", katanya. Dalam pada itu, Kementerian Pendidikan akan memastikan semua pelajar dapat kembali ke sekolah seperti biasa tanpa sistem penggiliran.  Demikian dinyatakan Menteri Kanan Pendidikan, Datuk Dr Radzi Jidin.  Beliau berkata, bermula 4 April pelajar sekolah menengah akan kembali ke sekolah seperti biasa tanpa penggiliran.  "Dan pada hari ini murid sekolah rendah yang mana muridnya kurang dari 600 orang telah hadir ke sekolah tanpa penggiliran. Yang masih bergilir tahun 3, 4 dan 5 untuk sekolah yang mempunyai murid melebihi 600 orang."Sebab itu kita akan bawa kumpulan ini ke sekolah tanpa penggiliran dalam masa yang terdekat dan kita sedang memantau sampai masa yang sesuai, akan diumumkan bahawa murid dimana sekolah, jumlah murid di sekolah hanya melebihi 600 orang juga akan dibawa masuk tanpa penggiliran juga.

"Namun kita masih lagi memerlukan sedikit masa untuk membuat pemantauan, katanya. Beliau berkata demikian selepas Majlis Kesyukuran Pengurusan Peperiksaan SPM 2021 di Sekolah Menengah Teknik Melaka Bukit Piatu.


Sime Darby dan Porsche keluarkan Cayenne pertama dipasang di Malaysia

KULIM, 29 Mac- Sime Darby dan Porsche mengeluarkan Cayenne pertama yang dipasang di dalam negara untuk pasaran domestik. Kulim, Kedah dipilih menjadi kilang pemasangan pertama bagi kenderaan Porsche di luar Eropah iaitu kilang pengeluaran dan pemasangan kenderaan motor Porsche Cayenne. Ketua Pegawai Eksekutif Sime Darby Berhad, Datuk Jeffri Salim Davidson berkata hasil kerjasama jangka panjang lebih daripada sedekad.Sime Darby dan Porsche kini membawakan kereta 'sport' idaman kepada lebih ramai peminat Porsche di Malaysia. "Rasa berbangga dengan kepercayaan berterusan yang ditunjukkan oleh Porsche terhadap Sime Darby dalam usaha untuk membekalkan produk yang konsisten dengan piawaian tertinggi Porsche dari segi kualiti, prestasi dan pengalaman memandu," kata Datuk Jeffri. Kilang pemasangan dikendalikan 100% oleh rakyat Malaysia berkemahiran tinggi ini bukan sahaja menyokong pertumbuhan perniagaan kami dalam rantaian nilai automotif di Malaysia tetapi ia juga membuka pelbagai peluang pekerjaan yang sekali gus memperkasakan masyarakat tempatan. Model Cayenne yang panduan pada sebelah kanan yang dipasang hanya akan dijual di pasaran tempatan. "Saya rasa kami sangat bangga, awak tahu bahawa Porsche mempunyai kepercayaan terhadap Sime Darby. Kami sudah bergabung pada waktu yang lama tetapi untuk meletakkan kepercayaan terhadap Sime Darby untuk membuat kilang pertama di luar Jerman. Saya merasakan ini merupakan satu cabaran untuk menguji kemampuan untuk menghasilkan Porsche," kata Jeffri Salim dalam sidang media selepas pelancaran perasmian yang disempurnakan oleh Raja Muda Kedah, Tengku Sarafudin Badlishah Ibni Al Aminul Karim Sultan Sallehuddin.

(Raja Muda Kedah, Tengku Sarafudin Badlishah Ibni Al Aminul Karim Sultan Sallehuddin berkenan merasmikan majlis berkenaan hari ini di Kulim, Kedah)

Hadir sama, Menteri Besar Kedah, Datuk Seri Muhammad Sanusi Md Nor serta Ahli Lembaga Pengarah dan Pengurusan Sime Darby Berhad dan Ahli Lembaga Eksekutif dan Pengurusan Porsche AG dan Porsche Asia Pasifik. Kilang pemasangan tempatan itu menunjukan komitmen Porsche kepada Malaysia dan menunjukkan dedikasi Sime Darby dalam meluaskan keupayaan pemasangan bernilai tinggi sebagai unsur kritikal untuk pertumbuhan perniagaan permotoran.


Bantuan bernilai RM1 juta, lebih 400 petani, penternak dan pengusaha ikan terjejas banjir bakal dibantu

MARANG, 29 Mac- Terengganu akan menyalurkan RM1 juta melalui Tabung Bencana Pertanian untuk membantu lebih 400 petani, penternak dan pengusaha ikan sangkar yang terjejas teruk akibat banjir yang berlaku pada musim tengkujuh baru-baru ini.Bantuan itu akan dikreditkan secara terus ke dalam akaun seawal April ini.  Pengerusi Jawatankuasa Pertanian, Industri Asas Tani dan Pembangunan Desa Terengganu, Dr Azman Ibrahim berkata jumlah kerugian dalam sektor pertanian keseluruhannya ialah RM12.9 juta. Bantuan diberi mengikut penilaian semasa berdasarkan kerugian yang dialami.Bantuan sekurang-kurangnya dapat meningkatkan motivasi mereka agar tidak putus asa untuk terus bangkit setelah menghadapi kerugian akibat bencana itu.  "Kita bagi dalam sekitar 10% peratus ke bawah nilai kerugian bergantung kepada sektor masing-masing.Kalau macam sektor tanaman kita bagi RM1,000 sehingga RM1,500 per hektar kerugian, lembu kita bagi RM500 seekor, sangkar ikan kita bagi dalam 10% nilai kerugian. JawatankuasaTabung Bencana Terengganu telah meluluskan hampir RM1 juta," kata beliau kepada pemberita selepas majlis perasmian program pemberian bantuan baja pertanian kepada 200 pekebun kecil B40 yang disempurnakan Ahli Parlimen Marang, Tan Sri Abdul Hadi Awang.

(Pengerusi Jawatankuasa Pertanian, Industri Asas Tani dan Pembangunan Desa Terengganu, Dr Azman Ibrahim ditemuimedia selepas majlis perasmian program pemberian bantuan baja pertanian kepada 200 pekebun kecil B40 di Marang)

Baja pertanian tersebut sumbangan CSR East Coast Fertilizer Sdn Bhd iaitu anak syarikat Menteri Besar Incorporated yang memfokuskan kepada pengeluaran baja berkualiti untuk memajukan lagi sektor pertanian di Terengganu. "Selain daripada kita menjanakan keuntungan, kita tak lupa kepada pekebun kecil B40 yang menjadi tulang belakang sektor pertanian di negara kita. Di antara produk utama kita ialah CRF. Ia memberikan ketahanan untuk tempoh yang tertentu khususnya ketika musim tengkujuh yang biasa baja mudah larut tp baja ni dapat kekalkan perkara itu," kata Kamal Nazmi sebagai Ketua Pegawai Eksekutif East Cost Fertilizer Sdn Bhd.

(Ketua Pegawai Eksekutif East Cost Fertilizer Sdn Bhd, Mohd Kamal Nazmi Kamaruddin turut ditemu bual media pada majlis berkenaan)


JBPM sasar miliki 500 buah balai bomba baharu menjelang 2030

PULAU INDAH, 29 Mac- Jabatan Bomba dan Penyelamat Malaysia (JBPM) memerlukan 500 buah balai bomba di seluruh negara menjelang tahun 2030.Ketua Pengarah Jabatan Bomba dan Penyelamat Malaysia (JBPM) Datuk Seri Mohammad Hamdan Wahid berkata ia bagi memastikan operasi menyelamat dapat disalurkan dengan lebih pantas dan efisien .  "Kita memerlukan lebih kurang 500 balai bomba di seluruh negara dan sekarang ini kita ada 325 balai bomba. Oleh itu, kita baru dapat capai 60-70% daripada jumlah balai bomba yang kita perlukan dan kita percaya kerajaan akan tgk dari segi ekonomi untuk pembinaan balai baharu tersebut," kata beliau ada sidang media selepas menyempurnakan perasmian Pengoperasian Pos Kawalan Bomba Pulau Indah, Klang Selangor.

(Ketua Pengarah Jabatan Bomba dan Penyelamat Malaysia (JBPM) Datuk Seri Mohammad Hamdan Wahid merasmikanmajlis Pengoperasian Pos Kawalan Bomba Pualu Indah, Klang hari ini)

Hadir sama, Pengarah JBPM Negeri Selangor, Tuan Norazam Khamis.  Jelasnya, pembinaan diberi keutamaan di kawasan lebih kritikal seperti kawasan berkepadatan penduduk tinggi jumlah bangunan serta panggilan di sesebuah kawasan.


5,000 gerai bazar Ramadan di 72 lokasi di ibu negara mula beroperasi Ahad ini

(SHAHIDAN (dua, kanan) melawat tapak penyusunan penjaja di Jalan Dungun dan Jalan Gelenggang, Bukit Damansara/FOTO BERNAMA)

KUALA LUMPUR, 29 Mac- Sebanyak 72 lokasi bazar Ramadan membabitkan 5,000 gerai akan beroperasi di sekitar ibu kota sepanjang bulan Ramadan dijangka bermula Ahad ini. Menteri Wilayah Persekutuan Datuk Seri Dr Shahidan Kassim berkata, bagi bazr Ramadan tahun ini, pengoperasian bermula sekitar 3 petang hingga 8 malam. "Kami menyasarkan penglibatan lebih 10,000 sukarelawan atau 'duta komuniti' bertujuan memantau, memberi peringatan, nasihat dan teguran berkaitan pematuhan SOP bagi mengekang penularan COVID-19. "Walaupun selepas 1 April kita telah masuk fasa peralihan ke endemik, kita mahu mengingatkan masyarakat agar sentiasa menjaga penjarakan dan SOP (prosedur operasi standard) lain."Dewan Bandaraya Kuala Lumpur (DBKL) juga mengenal pasti dan mewujudkan beberapa lokasi strategik bagi penyusunan penjaja di sekitar ibu negara bagi membolehkan mereka menjalankan perniagaan secara berpusat, lebih sistematik dengan ruangan lebih kondusif."Penyusunan semula penjaja ini akan diperkenalkan di seluruh kawasan di Kuala Lumpur, paling penting kita hendak pastikan penduduk sekitar tidak terganggu dengan kehadiran penjaja yang mahu mencari rezeki," katanya kepada pemberita ketika melawat tapak penyusunan penjaja di Jalan Dungun dan Jalan Gelenggang di sini hari iniShahidan berkata pelaksanaan program tersebut akan dijalankan secara berfasa  dengan memberi tumpuan kepada lokasi khas penjaja dalam bandar mengikut keutamaan.Katanya, program penyusunan semula penjaja itu juga mendapat kerjasama badan bukan berkanun (NGO) yang memberi kelebihan kepada penjaja antaranya kanopi percuma dan diskaun sewaan tapak.

(72 lokasi bazar Ramadan membabitkan 5,000 gerai akan beroperasi di sekitar ibu kota sepanjang bulan Ramadan dijangka bermula Ahad ini/FOTO BERNAMA)

Sementara itu, dalam perkembangan lain, Shahidan berkata, bilik gerakan bencana Dewan Bandaraya Kuala Lumpur, (DBKL) dengan kerjasama pelbagai kementerian dan pihak swasta sentiasa memantau situasi semasa di ibu negara terutama melibatkan kejadian tanah runtuh dan banjir. "Pengurusan bencana di Wilayah ini bukan sahaja kita ada sukarelawan, ada jawatankuasa tetapi kita juga ada pegawai kanan yang bersama-sama uruskan bencana di masa yang sama kita lantik di peringkat zon dan sub zon."Kita tambah lagi lima sub zon untuk membolehkan sama-sama memantau ,membantu rakyat dan membela rakyat," katanya selepas menjadi tetamu Bicara Naratif di Angkasapuri.Selain itu, 4 ribu kamera litar tertutup CCTV turut dipasang di kawasan tumpuan di ibu negara.


100 buah dron diguna bantu tingkatkan produktiviti sektor pertanian di Kelantan

KOTA BHARU, 29 Mac- Sebanyak 100 buah dron digunakan di Kelantan untuk memperkasa serta meningkatkan produktiviti sektor pertanian di negeri ini selaras perkembangan Revolusi Industri 4.0.  Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar, Tuan Mohd Saripudin Tuan Ismail berkata penggunaan dron sangat membantu petani terutama yang berskala besar untuk pembajaan dan meracun dengan lebih berkesan sekali gus dapat mengurangkan penggunaan tenaga kerja serta menjimatkan kos. "Daripada jumlah itu, sebanyak 80 buah dron adalah dibawah seliaan Lembaga Kemajuan Pertanian Kemubu (KADA) manakala selebihnya adalah milik Jabatan Pertanian, Kumpulan Pertanian Kelantan selain beberapa individu pesawah dan petani yang mengusahakan pertanian dalam skala yang besar," kata beliau ketika menjawab soalan tambahan dikemukakan Ahli Dewan Undangan Negeri (ADUN) Galas, Mohd Syahbuddin Hashim pada Persidangan Dewan Undangan Negeri (DUN) Kelantan ke-14 di Kota Darulnaim, di sini.

Mengulas lanjut, Tuan Mohd Saripudin berkata bagi memantapkan lagi penggunaan dron dalam kalangan petani dan pesawah pihaknya telah melakukan beberapa siri kursus pengendalian dron termasuk memberi khidmat nasihat kepada mereka yang berkenaan.Selain itu pihaknya juga telah melakukan libat urus dengan syarikat Aerodyne iaitu syarikat dron yang ketiga terbesar di dunia untuk memperkenalkan sistem dron dengan lebih menyeluruh dalam pelbagai sektor terutamanya pertanian.  Dalam perkembangan sama, beliau turut memaklumkan setakat ini kerajaan negeri hanya mengimport hasil pertanian sekitar 40% sahaja secara tidak langsung menggambarkan sektor pertanian di negeri itu mempunyai masa depan yang cerah."Kerajaan negeri kini giat menggalakkan golongan belia yang celik IT untuk menceburi sektor pertanian bukan sahaja untuk memenuhi permintaan domestik bahkan juga untuk melahirkan lebih ramai petani moden," tambahnya.


MSN Kelantan kerjasama dengan SUKMA, kenal pasti fasiliti naik taraf

KOTA BHARU, 29 Mac- Majlis Sukan Negeri (MSN) Kelantan bersama Sekretariat Sukan Malaysia (SUKMA) Pejabat Setiausaha Kerajaan Kelantan telah mengenal pasti 12 lagi fasiliti untuk dinaik taraf sebagai persiapan negeri itu menjadi tuan rumah pada 2026.  Pengerusi Jawatankuasa Belia, Sukan Dan NGO, Wan Roslan Wan Hamat berkata pihaknya juga turut mengenal pasti beberapa fasiliti sukan yang sesuai untuk dibangunkan untuk pusat latihan sebagai persiapan atlet dalam menghadapi temasya dwi-tahunan itu.  "Setakat ini, dua pusat latihan telah siap dinaik taraf iaitu Dewan Gimnasium Kompleks Sekolah Wakaf Mek Zainab dan Pusat Skuasy Kompleks Sekolah Wakaf Mek Zainab manakala Dewan Badminton Jabatan Kerja Raya (Pusat Latihan Badminton Persatuan Badminton Negeri Kelantan) dan Dewan Badminton Tengku Anis Pengkalan Chepa sedang giat dinaik taraf," kata Wan Roslan ketika menjawab soalan Adun Kok Lanas, Datuk Seri Md Alwi Che Ahmad pada persidangan Dewan Undangan Negeri (DUN) Kelantan di Kota Darulnaim, di sini.

(Pengerusi Jawatankuasa Belia, Sukan dan NGO Kelantan, Wan Roslan Wan Hamat menjawab soalanAdun Kok Lanas pada Persidangan DUN Kelantan hari ini)

Mengulas lanjut, Wan Roslan berkata untuk persiapan atlet, program Talent Identification (TID) telah dilaksanakan oleh MSN di jajahan Kota Bharu dan Tumpat bagi mengenalpasti bakat-bakat baharu untuk diserapkan dalam program latihan atlet berprestasi tinggi.  Langkah berkenaan di buat untuk memastikan sasaran sekurang-kurangnya menduduki lima tempat terbaik di SUKMA Kelantan 2026 menjadi kenyataan.  Semalam, Sultan Kelantan, Sultan Muhammad ke-5 ketika bertitah dalam Titah Ucapan Diraja pada Istiadat Pembukaan Penggal Kelima Persidangan DUN Kelantan ke-14 berharap dapat melihat Kelantan menjadi lima kontinjen terbaik ketika negeri itu menjadi tuan rumah temasya Sukan Malaysia (SUKMA) pada 2026.


Bersauh tanpa kebenaran, MARITIM Johor tahan sebuah kapal kargo milik PATI

KOTA TINGGI, 29 Mac- Agensi Penguatkuasaan Maritim Malaysia (MARITIM) Johor menahan sebuah kapal kargo dipercayai bersauh tanpa kebenaran di kedudukan 18.4 batu nautika Timur Tanjung Balau, Kota Tinggi, 12.35 tengah hari tadi.Kapal berdaftar dari Pontianak, Indonesia itu dikendalikan 12 kru lelaki warganegara Indonesia, berumur 23 hingga 46 tahun. Pengarah MARITIM Johor, Laksamana Pertama MARITIM Nurul Hizam Zakaria memaklumkan pemeriksaan dokumen mendapati kapal tersebut telah bersauh sejak 25 Mac lalu. Selain tidak mempunyai sebarang dokumen kebenaran bersauh daripada Pengarah Laut Malaysia, nakhoda dan ketua jurutera kapal dibawa ke Pejabat Zon Maritim Tanjung Sedili untuk disiasat mengikut Seksyen 491 B (1) (L) Ordinan Perkapalan Saudagar 1952.

(Kenyataan rasmi dikeluarkan APMM Maritim Johor berhubung tangkapan terbabit)


PDRM terima sembilan buah Mitsubishi Triton sumbangan TNB

KUALA LUMPUR, 29 Mac- Polis Diraja Malaysia (PDRM) menerima sumbangan sembilan buah kenderaan pacuan empat roda jenis Mitsubishi Triton daripada Tenaga Nasional Berhad (TNB).Ketua Polis Negara, Tan Sri Acryl Sani Abdullah Sani berkata sumbangan itu susulan kerjasama antara TNB dan Jabatan Siasatan Jenayah (JSJ) Bukit Aman dalam membanteras kegiatan mencuri elektrik bagi aktiviti perlombongan Bitcoin."PDRM telah berjaya menahan 627 individu serta melibatkan barang rampasan bernilai RM69.8 juta. Selain itu, dengan sumbangan kenderaan yang diberikan, kami akan mempergiat usaha membanteras aktiviti jenayah mencuri elektrik untuk aktiviti perlombongan haram Bitcoin," kata Acryl menerusi satu kenyataan.

(Penyampaian sumbangan tersebut disempurnakan oleh Presiden dan Ketua Pegawai Eksekutif TNB, Datuk Ir. Baharin Din kepadaKetua Polis Negara, Tan Sri Acryl Sani Abdullah Sani hari ini di Bukit Aman)

Majlis penyampaian sumbangan itu diadakan di lobi Menara 1, Bukit Aman oleh Presiden dan Ketua Pegawai Eksekutif TNB, Datuk Ir. Baharin Din kepada Ketua Polis Negara, Tan Sri Acryl Sani Abdullah Sani hari ini.Hadir sama, wakil-wakil TNB dan barisan pegawai kanan PDRM.Dalam pada itu, PDRM turut menasihati orang ramai agar peka dengan aktiviti melombong Bitcoin secara haram. Pemilik premis perniagaan juga diingatkan untuk berwaspada kepada penyewa baharu selain kerap melakukan pemeriksaan bagi mengelakkan jenayah haram tersebut.


Orang ramai jangan risau, bekalan beras stabil

TANJUNG KARANG, 29 Mac - Bekalan beras negara masih stabil dan konsisten meski wujud sekatan dan gangguan seperti perubahan cuaca yang tidak menentu.Menurut Menteri Pertanian dan Industri Makanan (MAFI), Datuk Seri Dr. Ronald Kiandee walaupun sasaran awal pengeluaran adalah sebanyak 70%, negara berjaya mencapai 63 peratus  pengeluaran beras tahun lalu."Walaupun ada sekatan dan juga gangguan tetapi kita masih mendapat bekalan yang konsisten oleh BERNAS sebagai perantara untuk membawa beras dari negara luar. Jadi setakat ini, tiada gangguan dan bekalan stabil", katanya, di sini hari ini.

(Menteri Pertanian dan Industri Makanan, Datuk Seri Dr. Ronald Kiandee)

"BERNAS mempunyai hubungan perniagaan dengan pihak pengeksport luar. Jadi itu yang di laporkan dan rakyat Malaysia tidak perlu risau tentang bekalan beras negara."Beliau berkata demikian dalam sidang media selepas merasmikan Majlis Pertukaran Dokumen Memorandum Kolaborasi (MOC) Antara Pihak FGV Integrated Farming Holdings Sdn. Bhd. (FGV) dan Padiberas Nasional Berhad (BERNAS) serta Pelancaran Beras Wangi Malaysia, di Tanjung Karang, Selangor.Tambahnya di peringkat domestik, MAFI khususnya menerusi Program SMART Sawah Berskala Besar (SMART SBB) sentiasa dalam usaha meningkatkan pengeluaran hasil beras ke tahap yang lebih tinggi.Ia mampu meningkatkan pendapatan pesawah, meningkatkan produktiviti, mengurangkan kebergantungan kepada orang tengah serta penggunaan teknologi secara cekap.Beliau turut mengharapkan agar lebih ramai pesawah dan pemilik tanah sawah untuk terlibat dalam program berkenaan.


Pembukaan sempadan Jumaat ini, PGA buat persiapan rapi

KUALA LUMPUR, 29 Mac - Pasukan Gerakan Am (PGA) diatur gerak membuat pemantauan rapi di kawasan berhampiran pintu masuk negara sebagai persediaan pembukaan sempadan Malaysia, Jumaat ini.Ketua Polis Negara Tan Sri Acryl Sani Abdullah Sani berkata, tumpuan diberikan kepada kawasan utara Semenanjung, Pantai Timur Semenanjung juga di Sabah dan Sarawak.

(Sempadan negara dibuka 1 April )

Program bakal dilancarkan di Kota Bharu, Kelantan dan Kedah oleh PGA untuk menunjukkan kepada orang ramai bahawa polis telah bersiap sedia menangani apa juga perkara yang timbul susulan pembukaan sempadan.Beliau ditemui selepas menghadiri majlis pelancaran buku ‘Jenayah Siber di Malaysia’ oleh Ketua Setiausaha Kementerian Dalam Negeri pada Pameran Perkhidmatan Pertahanan Asia dan Pameran Keselamatan Asia, di ibu negara.


UiTM perintis Rakan Alam Sekitar Kluster Kampus - KASA

SHAH ALAM, 29 Mac- Mulai tahun ini, Program Rakan Alam Sekitar (RAS) akan berpaksikan kepada lima kluster utama. Kluster berkenaan ialah Kluster RAS Agensi, Kluster RAS Kampus, Kluster RAS Sekolah, Kluster RAS Industri dan Kluster RAS Komuniti.Menteri Alam Sekitar dan Air, Datuk Seri Tuan Ibrahim Tuan Man berkata UiTM dinobat sebagai perintis Rakan Alam Sekitar Kluster Kampus sebelum diperluaskan ke institusi pengajian tinggi yang lain."Sasaran kita melancarkan ke semua universiti dan walaupun kita menyasarkan seramai mungkin tapi kita yakin sebenarnya banyak institusi dan agensi mengambil bahagian di peringkat awal. Semua universiti kita nak ada Rakan Alam Sekitar, di universiti terlibat kita akan tengok pencapaian," kata Tuan Ibrahim pada Majlis Penutupan Program "Sustain The World Virtual Camp 2022 dan Majlis Pelancaran Rakan Alam Sekitar 2.0, di Dewan Sri Budiman UiTM Shah Alam, di sini.

(Menteri Alam Sekitar dan Air, Datuk Seri Tuan Ibrahim Tuan Man ketika ditemui pemberita menjelaskan perkara tersebut)

Sementara itu, Timbalan Naib Canselor Pembangunan UiTM, Prof Datuk Ts Dr Mohd Fozi Ali berkata objektif utama penubuhan tersebut adalah untuk meningkatkan penglibatan anggota masyarakat secara praktikal dengan menjadi ‘mata dan telinga’ untuk membantu agensi kerajaan dalam membanteras kegiatan merosakkan alam sekitar.


Presiden Brazil masuk wad sakit perut bekas tikaman dialami pada 2018

(Presiden Brazil Jair Bolsonaro dimasukkan ke hospital untuk menjalani ujian kesihatan/FOTO FAIL REUTERS)

BRASILIA, 29 Mac- Presiden Brazil Jair Bolsonaro dimasukkan ke hospital untuk menjalani ujian kesihatan akibat ketidakselesaan perut, menurut Menteri Komunikasi Fabio Faria.Faria bagaimanapun memberitahu presidennya itu berada dalam keadaan baik serta mengesahkan laporan media tempatan sebelum ini bahawa Bolsonaro dibawa ke Hospital Tentera di Brasilia untuk ujian dan rawatan lanjut.Faria berkata presiden berasa tidak sihat, dengan ketidakselesaan perut, dan pergi ke hospital untuk menjalani ujian kerana beliau mempunyai sejarah halangan usus."Dia akan berada di hospital semalaman di bawah pemerhatian pihak hospital."Januari lalu, Bolsonaro pernah dimasukkan ke hospital, juga kerana halangan usus dan telah dibersihkan, da tidak memerlukan pembedahan. "Sekatan dan halangan usus dialaminya itu adalah komplikasi terbaharu akibat tikaman di perut pada 2018.Beliau pernah ditikam semasa berkempen di bandar Juiz de Fora, negeri Minas Gerais, hampir sebulan sebelum pilihan raya.

(Bolsonaro memberi isyarat bagus semasa dimasukkan ke hospital Sao Paulo, pada 3 Januari 2022 disebabkan masalah usus akibat tikaman lama dialaminya/Gambar Twitter @jairbolsonaro/REUTERS)

Tikaman itu merosakkan arteri mesenterik yang membekalkan darah ke usus.Katanya, sejak itu, Bolsonaro terpaksa menjalani enam pembedahan akibat tikaman itu selain perlu menjalani rawatan hernia di kawasan yang cedera. Bolsonaro, yang mula berkempen untuk pemilihan semula pada Oktober ini, sepatutnya menghadiri mesyuarat politik Parti Republikan tetapi tidak muncul, lapor media tempatan.-REUTERS


Pahang tawar skim i-PUSH, bantu usahawan terkesan teruskan aktiviti perniagaan

KUANTAN, 29 Mac- Kerajaan Pahang memperkenal Skim Pembiayaan Kewangan Usahawan Mikro Negeri Pahang (i-PUSH) dengan peruntukan sebanyak RM20 juta. Skim pinjaman tanpa faedah selama 5 tahun itu, dijangka akan memanfaatkan 2,500 peniaga yang terkesan akibat penularan COVID-19 di negeri terbabit.Menteri Besar Pahang, Datuk Seri Wan Rosdy Wan Ismail berkata permohonan bagi skim itu boleh dibuka dalam tempoh sebulan bermula 1 April sehingga 30 April depan. “Kerajaan negeri telah memperuntukkan sebanyak RM20 juta bagi tujuan pembiayaan skim ini atau lebih kita kenali sebagai i-PUSH dan kita menawarkan pinjaman ini antara RM3,000 ke RM10,000 dan bagi tempoh setahun pertama kita kenakan moratorium.""Tidak perlu ada apa-apa pembayaran, selepas itu baru buat pembayaran. Jadi tujuannya adalah supaya mereka yang terkesan akibat pandemik ini akan dapat memulakan perniagaan mereka semula," kata Wan Rosdy dalam sidang media pembukaan permohonan i-PUSH di Wisma Sri Pahang, di sini.

(Menteri Besar Pahang, Datuk Seri Wan Rosdy Wan Ismail ditemui dalam sidang media majlispembukaan permohonan i-PUSH di Wisma Sri Pahang)

Bagi tujuan itu, kerajaan negeri menjalin kerjasama dengan bank tempatan sebagai badan pelaksana.  "i-PUSH merupakan salah satu inisiatif kerajaan negeri yang telah dibentang dalam Belanjawan 2022 Negeri Pahang," tambahnya. Dalam pada itu, beliau tidak menolak kemungkinan untuk meneruskan skim terbabit namun bergantung kepada keperluan pada masa akan datang.  Pemohon boleh merujuk laman sesawang Sistem Maklumat Usahawan (SMU) Pahang sebagai panduan permohonan dan maklumat lanjut.